Lelaki ahli sindiket Macau Scam ditahan, pekerja kilang rugi RM432,725

BALIK PULAU, 28 Jun (Bernama) — Polis menahan seorang lelaki kerana disyaki terlibat dengan sindiket Macau Scam sehingga menyebabkan seorang pekerja kilang kerugian RM432,725, di sini baru-baru ini.

Menurut kenyataan di Facebook Ibu Pejabat Polis Daerah Barat Daya, lelaki berusia 39 tahun itu ditahan oleh sepasukan polis Bahagian Siasatan Jenayah Komersial Barat Daya semalam, hasil maklumat awam dan risikan yang dijalankan.

“Berdasarkan laporan yang diterima, mangsa seorang wanita berusia 57 tahun  telah terima panggilan telefon (daripada seorang lelaki) yang mendakwa daripada Lembaga Hasil Dalam Negeri (LHDN) dan memaklumkan dia  mempunyai cukai tertunggak, namun mangsa menafikannya.

“Talian itu kemudiannya disambungkan kononnya kepada seorang pegawai polis sebelum dimaklumkan mangsa  mempunyai rekod jenayah berkaitan pengedaran dadah dan pengubahan wang haram, ia menyebabkan wanita tersebut panik serta mengikut arahan suspek,” menurut kenyataan itu.

Katanya wanita itu  telah memindahkan semua wang simpanannya ke dalam akaun Agro Bank milik sendiri dan telah mengisi maklumat Agro Bank ke dalam borang yang diberikan oleh suspek yang mengaku sebagai pegawai polis berkenaan.

Kenyataan itu memaklumkan selepas dua bulan, wanita yang bekerja kilang di Bayan Lepas itu membuat semakan dan mendapati semua wang simpanan sebanyak RM432,725 daripada akaun Agro Bank miliknya telah dipindahkan secara berperingkat ke dalam akaun yang tidak dikenali sebelum bertindak membuat laporan polis.

Katanya polis menjalankan siasatan lanjut dan risikan sebelum berjaya menahan lelaki terbabit yang bekerja sendiri bagi membantu siasatan kes itu.

Beliau berkata, polis turut menahan seorang lelaki berumur 35 tahun semalam kerana disyaki menjadi keldai akaun oleh sindiket pinjaman wang dalam talian yang tidak wujud sehingga menyebabkan seorang suri rumah kerugian RM19,530.

Katanya mangsa berusia 36 tahun itu telah memasukkan wang ke dalam beberapa akaun bank dengan jumlah keseluruhan sebanyak RM19,530  tetapi wang pinjaman tidak diperoleh.

“Dua lelaki itu direman bagi membantu siasatan dan kedua-dua kes disiasat menurut Seksyen 420 Kanun Keseksaan,” katanya siasatan lanjut masih dijalankan. – BERNAMA


Polis ambil keterangan Zul Huzaimy keluar kenyataan berbaur perkauman, ugutan

KUALA LUMPUR: Polis Diraja Malaysia (PDRM) mengesahkan sudah mengambil keterangan pelakon Zul Huzaimy semalam, susulan kenyataannya yang disyaki berbaur perkauman dan ugutan.

Setiausaha PDRM, Datuk Noorsiah Mohd Saaduddin dalam kenyataan hari ini berkata, PDRM masih menunggu laporan daripada Suruhanjaya Komunikasi dan Multimedia bagi melengkapkan kertas siasatan sebelum dirujuk kepada Jabatan Peguam Negara dalam masa terdekat.

Sebelum ini, media melaporkan pelakon berkenaan dikatakan mengeluarkan kenyataan yang didakwa berbaur perkauman dan ugutan menerusi penularan satu video berdurasi dua minit 20 saat semasa dalam satu majlis di Kemaman, Terengganu, pada 4 November lepas.

Pelakon berusia 43 tahun itu kemudian menerusi hantaran video yang dimuat naik di laman Instagram miliknya semalam, memohon maaf atas ucapan yang didakwanya disalah anggap.

Sementara itu, Ketua Polis Daerah Ampang Jaya, ACP Mohamad Farouk Eshak berkata, pihaknya menerima laporan daripada Timbalan Presiden PKR, Rafizi Ramli hari ini terhadap dua individu iaitu Ketua Dewan Pemuda PAS Kawasan Sik, Mohd Shahiful Mhd Nasir dan Zul Huzaimy, berkaitan kenyataan mereka dalam video masing-masing yang boleh mengganggu ketenteraman awam.

Beliau berkata hasil semakan mendapati satu kertas siasatan dibuka berhubung video tular membabitkan Mohd Shahiful di Alor Setar, Kedah dan disiasat mengikut Seksyen 4A(1) Akta Kesalahan Pilihanraya 1954, Seksyen 504 Kanun Keseksaan dan Seksyen 233 Akta Komunikasi dan Multimedia 1998.

“Satu lagi kertas siasatan dibuka susulan laporan polis di Chukai, Kemaman, Terengganu melibatkan isu video tular Zul Huzaimy yang disiasat di bawah Seksyen 506, 505 (c) Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan hari ini.

Beberapa hari lepas, tular rakaman video memaparkan Mohd Shahiful dalam ceramah kempennya mengeluarkan hukum sesiapa mengundi Barisan Nasional (BN) dan Pakatan Harapan (PH) akan masuk neraka.

Susulan penyebaran video berdurasi 28 saat itu, beliau menerima kritikan daripada pelbagai pihak dan semalam Mohd Shahiful dalam satu kenyataan, memohon maaf dan menarik balik kenyataannya sebelum membuat permohonan untuk berehat daripada jawatan dalam parti untuk tempoh akan dimaklumkan kelak. – BERNAMA


PRN: Guna pendekatan dalam industri muzik fahami suara rakyat – Altimet

CYBERJAYA: Calon Pakatan Harapan (PH) bagi kerusi Dewan Undangan Negeri (DUN) Lembah Jaya, Altimet akan mempergiatkan usaha untuk berkempen pada Pilihan Raya Negeri (PRN), kali ini.

Altimet atau nama sebenarnya Syed Ahmad Syed Abdul Rahman Alhadad berkata, setakat ini, pergerakan kempen yang diisi dengan pelbagai program berjalan lancar.

Menurutnya, sesiapa yang hanya bergantung kepada populariti sahaja ialah orang yang kurang bijak.

“Alhamdulillah setakat ini, kempen kita berjalan lancar dan saya jenis orang yang akan bagi usaha sebanyak 150 peratus dan itu yang saya akan bawa semasa berkempen.

“Hari ini boleh dikatakan seperti panas badan dan insya-Allah dalam satu atau dua hari lagi akan masuk gear empat dan lima,” katanya seperti dilapor Kosmo hari ini.

Altimet berkata demikian selepas menyantuni Majlis Resepsi penduduk Lembah Jaya, Ampang Jaya, hari ini.

Tambahya, meskipun baru tiga tahun berkecimpung dalam arena politik, dia percaya dengan pengalaman yang dimiliki berupaya meraih kepercayaan penduduk Lembah Jaya.

“Saya ambil pendekatan, pengalaman saya dalam industri muzik, apabila kita mahu menulis lagu untuk rakyat kita kena turun ke bawah dan mendengar.

“Di samping itu, saya juga sudah bertugas hampir 10 bulan sebagai Penyelaras di DUN Lembah Jaya dan itu juga merupakan satu petanda bagi prestasi kerja saya yang boleh rakyat jangka apabila saya dipilih menjadi Ahli DUN Lembah Jaya,” ujarnya.

Bagi kempen kali ini, Altimet memfokuskan kepada isu kekeluargaan dan belia selain kelestarian bukan sahaja meliputi infrastruktur malah ekonomi dan pekerjaan.

“Kita tahu kanak-kanak akan mewarisi masa depan, manakala belia pula adalah penentu masa kini.

“Jadi, kita akan cuba menghalakan belia kepada pekerjaan-pekerjaan yang boleh membawa kualiti hidup yang lebih tinggi,” katanya.

Author

Diyana Rahip

View all posts

View all posts


Wee seru Deepak buat laporan polis jika ada pihak menyamar

KUALA LUMPUR: Ahli Parlimen Ayer Hitam, Datuk Seri Dr. Wee Ka Siong menyeru Deepak Jaikishan untuk membuat laporan polis jika benar ada individu yang menyamar dan menggunakan namanya untuk membuat ugutan terhadap dirinya (Wee).

Wee berkata, beliau menerima dua panggilan daripada individu bernama Deepak mewakili J&E Advance Tech Sdn Bhd yang meminta Wee membuat kenyataan memohon maaf berhubung kenyataannya di Dewan Rakyat semalam, berkaitan isu import bekalan telur.

“Sekiranya Deepak merasakan ada orang yang menyamar atas namanya dan membuat pangilan kepada saya, saya menyeru agar Deepak membuat laporan polis bagi membersihkan namanya.

“Saya sedia bekerjasama dengan Polis Diraja Malaysia (PDRM) dan akan mendedahkan segala bukti yang sedia ada. Biarlah PDRM siasat perkara ini dengan bantuan Suruhanjaya Komunikasi dan Multimedia serta syarikat telco,” katanya pada sidang media di lobi Parlimen hari ini.

Wee berkata beliau lantang menyuarakan perkara berkaitan isu pengimportan telur kerana menjalankan tanggungjawabnya sebagai wakil rakyat. – BERNAMA


Bekas SUA Ahmad Zahid diasak pihak pendakwaan pada sesi soal balas

KUALA LUMPUR: Bekas Setiausaha Akhbar (SUA) Datuk Seri Dr Ahmad Zahid Hamidi diasak bertalu-talu oleh pihak pendakwaan semasa disoal balas mengenai bidang tugasnya pada perbicaraan kes rasuah membabitkan bekas timbalan perdana menteri itu di Mahkamah Tinggi di sini.

Timbalan Pendakwa Raya Datuk Raja Rozela Raja Toran menyoal Mejar Jeneral (B) Datuk Fadzlette Othman Merican Idris Merican berulang kali setelah saksi pembelaan itu tidak menjawab soalan tersebut secara khusus.

Raja Rozela mencadangkan kepada Fadzlette bahawa tugas untuk meminta penyata kad kredit dan cek daripada Mejar Mazlina Mazlan @ Ramly,  bekas Setiausaha Eksekutif Ahmad Zahid, adalah di luar bidang kerjanya sebagai setiausaha akhbar.

Bagaimanapun, Fadzlette, 60, tidak menjawabnya secara khusus menyebabkan Raja Rozela menyoal lagi serta mempersoalkan tindakan saksi itu yang dikatakan tidak boleh menjawab, sedangkan ia soalan yang mudah.

Peguam Datuk Hisyam Teh Poh Teik yang mewakili Ahmad Zahid kemudian bangun dan berkata cara Raja Rozela mengemukakan soalan seolah-olah menakut-nakutkan saksi.

Hakim Datuk Collin Lawrence Sequerah bagaimanapun berkata Raja Rozela tidak menakut-nakutkan saksi dan membenarkan pihak pendakwaan mengemukakan soalan tersebut.

Raja Rozela yang memohon maaf mengenai perkara itu berkata itu adalah cara biasa beliau mengemukakan soalan dan hanya menggunakan suara normalnya sahaja.

Raja Rozela: Saya cuba bercakap dengan lebih manis, saya minta maaf kalau saya cakap kasar, tetapi Datuk (Fadzlette) tidak menjawab soalan lagi. Setuju atau tidak saya katakan bukan bidang kuasa Datuk untuk minta penyata bank dan cek daripada Mejar Mazlina kerana Datuk hanya setiausaha akhbar yang hanya membuat teks ucapan.

Fadzlette: Tidak setuju.

Terdahulu, Fadzlette dalam pernyataan saksinya berkata beliau tahu tentang isu-isu kecuaian Mazlina kerana Ahmad Zahid pernah memaklumkan kepadanya dan mengarahkannya memantau tindakan wanita itu kerana pangkat beliau (Fadzlette) lebih tinggi dalam angkatan tentera.

“Saya memaklumkan kepada Mejar Mazlina berkenaan pesanan yang disampaikan oleh Ahmad Zahid itu. Saya pernah meminta Mejar Mazlina untuk menunjukkan penyata-penyata kad kredit dan cek-cek yang disediakan sebelum dibawa untuk ditandatangani oleh Ahmad Zahid,” katanya.

Selain itu, Fadzlette berkata Mazlina melakukan kesalahan ingkar perintah melebihi 10 kali, namun tiada aduan dibuat terhadapnya dan hanya dimaklumkan kepada Setiausaha Sulit Kanan Timbalan Perdana Menteri.

Fadzlette yang merupakan Pengarah Media kepada Presiden UMNO itu kemudian bersetuju dengan cadangan Raja Rozela bahawa tiada tindakan dikenakan terhadap Mazlina di bawah Akta Angkatan Tentera 1972.

Mengenai pengurusan kewangan Ahmad Zahid, Fadzlette berkata beliau tidak pasti sama ada Mazlina diarahkan oleh Ahmad Zahid untuk menguruskan kewangan peribadi beliau (Ahmad Zahid) termasuk kad kredit.

“Saya tidak tahu Mejar Mazlina mendapat kebenaran daripada Datuk Seri (Ahmad Zahid) untuk membayar kad kredit dan menggunakan cop tandatangannya,” katanya pada prosiding membela diri Ahmad Zahid atas 47 pertuduhan iaitu 12 pecah amanah, lapan rasuah dan 27 pertuduhan pengubahan wang haram, membabitkan puluhan juta ringgit dana milik Yayasan Akalbudi (YAB).

Perbicaraan di hadapan Hakim Sequerah bersambung esok. – BERNAMA


Remaja orang asli maut diserang gajah liar

KUANTAN: Seorang remaja lelaki orang asli berusia 15 tahun maut dipercayai akibat diserang seekor gajah liar di kebun durian di Kampung Tual di Pos Sinderut, Kuala Lipis, hari ini.

Ketua Polis Daerah Lipis, Supt Azli Mohd Noor berkata, pihaknya dimaklumkan mengenai kejadian yang menimpa Andy Yok Manin pada jam 4.30 petang oleh batin kampung itu.

“Mangsa dikatakan berada di kebun durian yang terletak kira-kira 30 kilometer dari rumahnya bersama ahli keluarga.

“Gajah itu dikatakan terlebih dahulu menyerang di Kampung Regang, namun dapat dihalau penduduk menyebabkan ia menuju ke kebun durian itu,” katanya. menerusi kenyataan, di sini hari ini.

Azli berkata, keluarga mangsa telah membawa balik mayat mangsa ke rumah selepas serangan gajah itu tamat.

Mayat dihantar ke Hospital Kuala Lipis untuk bedah siasat. – BERNAMA


Polis siasat dakwaan anggota enggan terima laporan

IPOH: Polis akan menjalankan siasatan berhubung dakwaan terdapat anggota dari Ibu Pejabat Polis Daerah (IPD) Batu Gajah yang dikatakan enggan menerima laporan dibuat keluarga pelajar yang hampir dilanggar lori ketika melintas jalan.

Ketua Polis Perak, Datuk Seri Mohd. Yusri Hassan Basri berkata, dakwaan itu akan dirujuk kepada IPD Batu Gajah untuk siasatan lanjut.

Tegas beliau, tiada balai polis yang dikecualikan daripada menerima aduan orang ramai terutama membabitkan kes jenayah dan kemalangan jalan raya.

“Pihak polis tidak pernah menolak sesiapa untuk membuat laporan, tidak kira di mana pun.

“Apa pun, saya akan dapatkan laporan daripada Ketua Polis Daerah Batu Gajah dahulu. Sebarang tindakan akan diambil jika didapati dakwaan itu benar (enggan terima laporan),” katanya di sini hari ini.

Terdahulu, tular video berdurasi 27 saat yang memaparkan seorang pelajar perempuan hampir dilanggar sebuah lori yang melanggar lampu isyarat merah ketika mahu melintas jalan.

Difahamkan, keluarga pelajar itu cuba membuat laporan polis berkaitan insiden tersebut namun polis didakwa menolak laporan berkenaan kerana tiada kemalangan berlaku. – Utusan

Author

Media Variasi

View all posts

View all posts


Twitter kini platform ‘buat duit’ bukan buang waktu

CYBERJAYA: Aplikasi Twitter bakal menjadi platform menjana pendapatan kerana pengasasnya, Elon Musk mengumumkan akan mula membayar pencipta kandungan untuk iklan yang muncul di bawah ciapan.

Difahamkan, bayaran itu hanya akan diberikan kepada pencipta kandungan dengan Twitter Blue dan jika iklan tersebut dilihat oleh pengguna Twitter Blue.

Minggu ini, Twitter mula membayar pencipta kandungan yang memenuhi kriteria sekali gus memudahkan mereka menjana pendapatan sendiri.

Bagaimanapun, bayaran oleh Twitter terhad kepada impresi (impression) ciapan yang mencapai lebih 5 juta dan ke atas.

Kiraan bayaran ini dikatakan bermula dari Februari dan hanya minggu ini sesetengah pengguna Twitter mula menerima bayaran, lapor Amanz.

Berdasarkan apa yang dikongsi di Twitter, bayaran yang diterima adalah dari ribuan dollar sehingga mencapai hampir $40,000 USD.

Author

Diyana Rahip

View all posts

View all posts


‘Anggota ATM sedia digerakkan ke Palestin jika Kementerian Luar buat keputusan mengenainya’

KUALA LUMPUR: Kementerian Pertahanan (MINDEF) sudah bersiap siaga untuk menghantar pasukan tentera pengaman ke Palestin jika Kementerian Luar membuat keputusan mengenai perkara itu.

Menteri Pertahanan, Datuk Seri Mohamad Hasan berkata, anggota Angkatan Tentera Malaysia (ATM) itu juga termasuk pasukan pengaman Malaysia Battalion (MALBATT) yang sedang bertugas di bawah Pasukan Interim Pertubuhan Bangsa-Bangsa Bersatu di Lubnan (UNIFIL) jika diperlukan segera antaranya bagi tujuan evakuasi rakyat Malaysia di kawasan terkesan.

Bagaimanapun, katanya, setakat ini, tiada sebarang keputusan dibuat Pertubuhan Bangsa-Bangsa Bersatu (PBB) untuk menghantar tentera pengaman ke Palestin.

“Perkara berhubung perkembangan terkini Palestin sudah dijelaskan Perdana Menteri (Datuk Seri Anwar Ibrahim) ketika sesi penerangan pada 16 Oktober lalu.

“Keputusan menghantar tentera pengaman secara sepihak (uniteral) ke sesuatu kawasan bergolak bukan keputusan mudah dan memerlukan penilaian pelbagai pihak termasuk Kementerian Luar, pandangan negara bergolak atau kritikal dan paling utama perlu mendapat mandat jelas daripada PBB,” katanya ketika menggulung perbahasan Belanjawan 2024 peringkat dasar bagi kementeriannya di Dewan Rakyat, hari ini.

Mohamad berkata, ketika ini, MINDEF mengikuti perkembangan Palestin secara dekat, selain Malaysia komited memberi sokongan terhadap usaha mencapai keamanan sejagat di bawah panji PBB.

“Sehubungan itu, MINDEF akan memberi kerjasama kepada Kementerian Luar jika diperlukan bagi membantu urusan evakuasi rakyat Malaysia di kawasan terkesan, selain memantau tahap keselamatan anggota MALBATT di selatan Lubnan,” katanya.

Sementara itu, katanya, sejak 1960, ATM terbabit dalam 37 misi sama ada sebagai tentera pengaman atau tentera pemerhati seperti misi pengaman di Congo, Namibia, Somalia, Kemboja dan Bosnia Herzegovina, Timor Timur dan terbaru di selatan Lubnan.

“Sehingga kini ATM masih terbabit dalam lima misi antarabangsa di bawah Misi PBB, iaitu satu Misi Pengaman Lubnan mulai 2007 dan empat misi pemerhati Peluru Berpandu Penstabilan Pertubuhan Bangsa-Bangsa Bersatu Republik Demokratik Congo (United Nation Organization Stabilization Missil DR Congo) sejak 2000.

“Tiga lagi pembabitan anggota ialah menerusi misi Sahara Barat (MINURSO sejak 1991, United Nations Interim Security Force for Abyei (UNISFA) di wilayah Abye sejak 2006 dan Yaman sejak 2021,” katanya.

Mengulas saranan Datuk Seri Shahidan Kassim (PN-Arau) untuk menyuarakan cadangan kepada Pertubuhan Kerjasama Islam (OIC), Mohamad berkata, Malaysia tertakluk kepada PBB.

“Tentera pengaman perlu melalui PBB dan kita (MINDEF) perlu tunggu Kementerian Luar, kita akan ke sana jika ada keputusan,” katanya. – Berita Harian

Author

Media Variasi

View all posts

View all posts


Maut kepala digilis treler

IPOH: Seorang penunggang motosikal maut selepas terbabas akibat tergelincir sebelum kepalanya digilis treler di Jalan Lahat, berdekatan Balai Bomba dan Penyelamat (BBP) Pasir Puteh di sini, malam tadi.

Kejadian jam 7.10 malam tadi mengakibatkan G Jesuklal, 55, meninggal dunia di tempat kejadian.

Ketua Polis Daerah Ipoh, Asisten Komisioner Yahaya Hassan, berkata siasatan mendapati motosikal Honda Wave Alpha ditunggang mangsa dipercayai terbabas ketika melalui jalan licin dan basah akibat hujan.

Katanya, keadaan itu menyebabkan mangsa bersama motosikal ditunggang terperosok ke bawah treler jenis Volvo tanpa muatan dipandu lelaki berumur 40 tahun dari Kuala Lumpur menghala Jelapang.

“Akibat kemalangan itu, mangsa cedera parah di kepala akibat digilis tayar belakang kanan treler dan disahkan meninggal dunia di tempat kejadian oleh pegawai Hospital Raja Permaisuri Bainun (HRPB) Ipoh.

“Pemandu treler bagaimanapun tidak cedera dan disahkan bebas daripada pengaruh dadah,” katanya ketika dihubungi, hari ini.

Katanya, kes disiasat mengikut Seksyen 41(1) Akta Pengangkutan Jalan 1987. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Hentikan segera perbalahan dalam kalangan pemimpin politik Melayu – Sultan Selangor

SHAH ALAM: Sultan Selangor Sultan Sharafuddin Idris Shah memandang serius gejala perpecahan dalam kalangan orang Melayu terutama pemimpin politik yang dilihat boleh mengancam perpaduan, keharmonian hidup rakyat pelbagai kaum serta kestabilan politik di Malaysia.

Sehubungan itu, baginda menggesa agar perpecahan orang Melayu dan pemimpin politik Melayu yang dilihat begitu ketara sekarang, dapat segera dihentikan bagi menjamin kepentingan masyarakat itu dapat dipelihara tanpa mengetepikan hak dan kepentingan masyarakat bukan Melayu di negara ini.

Sultan Sharafuddin bertitah pemimpin-pemimpin politik Melayu perlu sedar bahawa pembangunan dan kemajuan negara amat bergantung kepada kepimpinan yang stabil.

“Beta tidak berhasrat untuk mencampuri urusan politik dan pentadbiran negara. Bagaimanapun, beta berasa bertanggungjawab untuk memberi nasihat dan pandangan bagi memperbetulkan keadaan.

“Andai kata pemimpin Melayu gagal menunjukkan kepimpinan yang baik dan bertanggungjawab, kaum lain akan hilang rasa hormat terhadap pemimpin Melayu sekali gus tidak akan memberi sokongan yang padu kepada pemerintahan orang Melayu,” titah baginda dalam kenyataan di sini hari ini.

Di samping mengamalkan sikap kepimpinan yang baik dan tidak berbalah sesama sendiri, baginda bertitah pemimpin politik Melayu juga harus bekerjasama dengan pemimpin parti politik kaum lain bagi menjamin pembangunan negara dijadikan keutamaan demi keselesaan hidup rakyat pelbagai kaum.

“Beta telah menonton filem Mat Kilau yang memaparkan bagaimana perpecahan dalam kalangan orang Melayu boleh mengakibatkan pihak-pihak luar mudah menguasai kita.

“Jika dihayati dialog yang digunakan dalam filem ini, ia bertepatan bagi menyampaikan mesej kepada orang Melayu bahawa kekuatan sesuatu bangsa terletak kepada semangat perpaduan dan pegangan kepada agama Islam,” titah baginda.

Sultan Sharafuddin bertitah baginda sedar gejala fitnah-memfitnah berlaku dengan berleluasa dalam kalangan masyarakat dan penyebaran berita-berita fitnah yang tidak ditentukan kesahihannya serta budaya menyerang perilaku peribadi seseorang individu telah menggugat keharmonian masyarakat di negara ini.

Semua pengkhianatan serta kebencian yang dilahirkan secara terbuka itu seolah-olah telah menjadi satu budaya dalam kalangan masyarakat, titah baginda.

“Oleh itu, beta mengajak semua pemimpin politik dan rakyat di negara ini kepada kebaikan dan mengamalkan budaya sihat yang berpandukan kepada sikap toleransi dan berprasangka baik bagi mencapai aspirasi perpaduan hidup bersama demi kemakmuran negara.

“Beta menyeru agar kita bersama-sama membangunkan sebuah masyarakat yang gagah, bebas daripada rasuah, bermaruah, harmoni dan berwibawa dengan menghormati nilai-nilai perpaduan kemanusiaan sejagat,” titah baginda. – BERNAMA


Tragedi Jeram Air Putih: Satu mayat ditemui pagi ini

CHUKAI: Satu lagi mayat bencana kepala air di Jeram Air Putih di sini ditemui pagi ini.

Mayat dipercayai remaja perempuan itu ditemui di belakang Masjid Dadong di sini, kira-kira jam 7.45 pagi.

Ini sekali gus menjadikan keseluruhan mangsa ditemui setakat ini tujuh orang dengan tiga lagi mangsa masih hilang.

Identiti itu belum disahkan secara rasmi kerana pengecaman mayat belum dibuat oleh waris dan belum disahkan oleh pihak berkuasa.

Ketua Zon 2 Jabatan Bomba dan Penyelamat Malaysia (Terengganu), Azman Alias berkata, mayat seterusnya bawa ke Pusat Kawalan Operasi SAR Balai Polis Air Putih.

Beliau berkata, pasukan pencarian berjaya mengesan seorang lagi mangsa dalam operasi yang memasuki hari ketiga.

“Usaha menjejaki tiga lagi mangsa giat dijalankan,” katanya seperti dilapor Berita Harian.

Kelmarin, seorang wanita dan anak lelakinya ditemukan lemas.

Mayat pertama, Azizah Eiyi,40, ditemui kira-kira jam 12.45 tengah hari kelmarin diikuti mayat Muhammad Zulqarnain Haikal Karim,11, ditemui tersangkut kira-kira jam 3 petang hari yang sama.

Mayat empat lagi mangsa iaitu Muhammad Haziq Ziqree Karim, 6, Putri Aryana Umaira Karim, 4, Putri Nurerina Natasya Karim, 10, dan bapa mereka, Karim Abdullah,39, ditemukan semalam.

Authors

Media Variasi

View all posts

Diyana Rahip

View all posts

View all posts

View all posts


Ahmad Faizal Pengerusi PN Negeri Sembilan yang baharu

SEREMBAN: Timbalan Presiden Bersatu, Datuk Seri Ahmad Faizal Azumu hari ini mengesahkan beliau dilantik sebagai Pengerusi Perikatan Nasional (PN) Negeri Sembilan berkuat kuasa serta merta.

Beliau menggantikan bekas Ahli Parlimen Kuala Pilah, Datuk Eddin Syazlee Shith yang digugurkan daripada jawatan itu.

Ahmad Faizal berkata, pengambilalihan jawatan itu antara lain bagi membantu persiapan akhir jentera pilihan raya PN negeri menjelang Pilihan Raya Negeri (PRN) nanti.

“Datuk Eddin Syazlee tetap di dalam struktur kepimpinan. Beliau telah menjalankan tugas dengan baik.

“Usaha sekarang ialah untuk melibatkan kepimpinan pusat bagi menambah dan melicinkan perjalanan jentera parti,” katanya kepada Bernama di sini, hari ini.

Bagaimanapun Ahmad Faizal enggan mengulas sebab Eddin Syazlee digugurkan daripada jawatan itu.  – BERNAMA


‘Ada pihak mahu saya dipecat terus daripada UMNO’ – Tajuddin

PASIR SALAK: Bekas Ahli Majlis Kerja Tertinggi (MKT) UMNO yang kini digantung keahlian, Datuk Seri Tajuddin Abdul Rahman mendakwa, wujud usul daripada pemimpin UMNO Bahagian Pasir Salak supaya pucuk pimpinan tertinggi parti itu tidak melayan rayuan pengembalian semula keahliannya.

Bekas Ahli Parlimen Pasir Salak itu mendakwa, perkara itu diusulkan sendiri oleh Ketua UMNO Bahagian, Khairul Azwan Harun kepada Jawatankuasa UMNO Bahagian itu tiga minggu lalu, namun dikatakan mendapat bantahan daripada sebahagian kecil ahli jawatankuasa.

“Azwan sudah bawa ke Jawatankuasa UMBO Bahagian untuk membuat satu desakan kepada pucuk pimpinan parti supaya permohonan saya dilepaskan daripada penggantungan tak dilayan, maknanya mereka tak setuju (keahlian dikembalikan).

“Kedua, mereka nak saya dipecat terus daripada UMNO, saya dianggap umpama dah tak ada guna pada Umno, menimbulkan masalah pada UMNO. Kononnya saya masih lagi menentang Presiden.

“Saya tak tahu sama ada Presiden (Datuk Seri Dr Ahmad Zahid Hamidi) dan pucuk pimpinan dengar cakap mereka atau tak, tapi yang pasti mereka (UMNO Bahagian) buat dulu,” katanya kepada Berita Harian.

Beliau berkata demikian ketika ditemui pemberita pada program Himpunan Melayu Bangkit 2.0 di perkarangan kediamannya di Kampung Gajah dekat sini, pada Rabu malam.

Beliau juga mendakwa Khairul Azwan bertindak sedemikian bagi menyingkirkan kerana terdapat ura-ura rayuannya bakal diluluskan.

“Tujuannya untuk buang saya daripada UMNO. Ini bukan cerita rekaan, ini betul-betul. Boleh tanya Azwan sendiri, ada saksi jawatankuasa bahagian bercakap tak setuju.

Sementara itu, Khairul Azwan atau lebih dikenali Azwan Bro ketika dihubungi pagi ini enggan mengulas lanjut mengenai dakwaan usul berkenaan.

“No comment (tiada komen),” katanya ringkas.

Author

Fazleen Safina Abd Jamil

View all posts

View all posts


Polis cari pemilik akaun FB ‘Engkecong Kampung’

KUCHING: Polis Sarawak mengesan pemilik akaun media sosial Facebook yang mengeluarkan hantaran berunsur hasutan serta berpotensi membakar sentimen perkauman di negeri itu pada 23 September lalu.

Timbalan Pesuruhjaya Polis Sarawak Datuk Mancha Ata berkata pihaknya telah menerima laporan tentang hantaran yang dibuat menggunakan akaun “Engkecong Kampung”.

“Pada 23 September, pemilik akaun terbabit telah membuat hantaran dengan mesej seruan berunsur hasutan dan mengajak semua kaum Dayak berkumpul di Mahkamah Sibu pada 17 Oktober.

“Kertas siasatan telah dibuka dan disiasat di bawah Seksyen 4 (1) Akta Hasutan 1948 dan di bawah Seksyen 233 Akta Komunikasi dan Multimedia 1998,” katanya dalam satu sidang media di Ibu Pejabat Polis Kontinjen (IPK) Sarawak di sini hari ini.

Sementara itu, Mancha menasihati masyarakat untuk menggunakan media sosial secara berhemah dan tidak mengeluarkan kenyataan berunsur hasutan yang boleh mengganggu keamanan masyarakat berbilang kaum.

“Tindakan tegas akan diambil terhadap mana-mana pihak yang mempunyai tujuan dan niat jahat untuk cuba memecahkan perpaduan rakyat kita yang berbilang bangsa,” katanya. – Buletin TV3

Author

Media Variasi

View all posts

View all posts


‘PAS tak patut biar Siti Mastura kelihatan dungu’ – Amanah

KUALA LUMPUR: Parti Amanah Negara (Amanah) Perak mempersoalkan kepimpinan PAS yang dilihat hanya membisu tatkala Dr. Siti Mastura Muhammad dihujani kecaman, selepas mengaitkan pemimpin DAP memiliki pertalian darah dengan ketua pergerakan komunis.

Exco Pemuda Parti Amanah Negara (Amanah), Azhar Rahman berkata, sejak ucapan Ahli Parlimen Kepala Batas mengaitkan Pengerusi DAP, Lim Guan Eng dengan Chin Peng tular, tiada seorang pemimpin PAS tampil membelanya bagi mempertahankan dakwaan tersebut.

Azhar berkata, pimpinan PAS setidak-tidaknya perlu mengeluarkan kenyataan untuk menyokong ucapan Siti Mastura sebagai tanda solidariti, apabila beliau diasak bertubi-tubi oleh pimpinan DAP.

“Atau, sekiranya apa yang diucap beliau jelas tidak berasas, keluarkan kenyataan permohonan maaf bagi pihak beliau.

“Gunakan sahaja alasan yang kenyataan beliau telah dimanipulasi atau diambil di luar konteks seperti yang biasa pimpinan PAS  lakukan supaya serangan lawan dapat dikurangkan.

“Selepas 48 jam, Guan Eng telah mengambil tindakan memulakan saman terhadap beliau, namun, masih tiada kedengaran sebarang usaha membela beliau atau paling tidak menyediakan khidmat guaman untuk membela beliau.

“Pemimpin PAS tidak patut biarkan Mastura kelihatan dungu begitu. Apatah lagi beliau sebagai pimpinan wanita muda yang kuat mempertahan kepimpinan PAS setiap masa,” katanya dalam kenyataan.

Pada Jumaat, Guan Eng dilapor memulakan tindakan undang-undang terhadap Siti Mastura selepas mendakwa beliau mempunyai hubungan kekeluargaan dengan Chin Peng.

Katanya, beliau sudah melantik Datuk Sankara Narayanan Nair sebagai peguamnya untuk memulakan tindakan dan prosiding undang-undang terhadap Siti Mastura.

Tambahnya, tindakan itu berdasarkan ucapan kebencian Siti Mastura di Kemaman, Terengganu pada majlis Ameerah atau ahli wanita muda PAS pada 4 November lalu, yang diselit dengan pembohongan keterlaluan dan fitnah jahat.

Beliau sebelum ini memberi masa dua hari (hingga Khamis lalu) untuk Timbalan Ketua Dewan Muslimat PAS Pulau Pinang itu mengemukakan bukti, jika benar beliau mempunyai hubungan kekeluargaan dengan Chin Peng dan bekas Perdana Menteri Singapura, Lee Kuan Yew.

Beliau sebelum itu menunjukan klip video ucapan yang dimuat naik di media sosial menyaksikan Siti Mastura mengaitkan Guan Eng dan isterinya, Betty Chew Gek Cheng dengan pemimpin DAP lain.

Pemimpin DAP yang disebut itu ialah Ahli Parlimen Seputeh, Teresa Kok Suh Sim; Ahli Parlimen Teluk Intan, Nga Kor Ming dan Ahli Parlimen Beruas, Ngeh Koo Ham.

Isu dakwaan Siti Mastura kemudian merebak dan panas dalam Dewan Rakyat selepas beberapa ahli parti DAP, menuntut penjelasan semasa beliau membahaskan usul Rang Undang-Undang (RUU) Perbekalan 2024 di peringkat jawatankuasa, di Dewan Rakyat baru-baru ini.

Namun, Siti Mastura tidak mengendahkan celahan itu, sebaliknya masih meneruskan hujahan seperti biasa sehingga Yang Dipertua Dewan Rakyat, Tan Sri Johari Abdul mematikan pembesar suaranya seketika dan bertanya jika beliau mahu memberi ruang kepada orang lain untuk mencelah.

Author

Fazleen Safina Abd Jamil

View all posts

View all posts


Tiada perubahan kenyataan, Siti Mastura serah polis buat siasatan

KUALA LUMPUR: Ahli Parlimen Kepala Batas, Dr Siti Mastura Muhammad tidak membuat sebarang perubahan kenyataan berhubung ucapannya pada kempen pilihan raya dan hadir memberi kenyataan di Ibu Pejabat Polis Bukit Aman pada Selasa.

Peguamnya, Ahmad Amzar Ahmad Azlan berkata, anak guamnya telah memberi keterangan dan kerjasama penuh kepada pihak penyiasat daripada Unit Siasatan Jenayah Terkelas (USJT) bagi membuat siasatan lanjut.

Kata beliau, Siti Mastura telah menjawab kesemua lebih 10 soalan yang ditanyakan bagi tempoh satu jam siasatan dijalankan.

“Kita juga telah memberikan bahan-bahan rujukan berkenaan ucapan yang disampaikan pada kempen pilihan raya di Kemaman kepada pihak polis bagi menjalankan siasatan.

“Saya percaya pihak polis akan melakukan siasatan lanjut dan jika diperlukan, kita akan terus membantu serta memberi kerjasama diperlukan.

“Kita serahkan kepada pihak polis menyelesaikan siasatan dan merujuk kepada Timbalan Pendakwa Raya di Jabatan Peguam Negara,” katanya seperti dilapor Sinar Harian.

Terdahulu, Siti Mastura dan Ahmad Amzar dilihat tiba di Ibu Pejabat Polis Bukit Aman jam 11 pagi bagi memberi keterangan.

Menurutnya, surat tuntutan itu telah dikemukakan oleh bekas Pengerusi DAP, Tan Sri Lim Kit Siang; bekas Ketua Menteri Pulau Pinang, Lim Guan Eng dan isterinya, Betty Chew Gek Cheng serta Ahli Parlimen Seputeh, Teressa Kok.

Jelasnya, kesemua surat tuntutan itu dihantar ke pejabat Ahli Parlimen Kepala Batas tersebut baru-baru ini.

Namun begitu, jelas beliau, pihaknya masih belum meneliti sepenuhnya surat tuntutan tersebut tetapi percaya ia berkait rapat dengan kandungan ucapan Siti Mastura yang telah dibuat di Kemaman.

Ditanya sama ada Siti Mastura akan membuat permohonan maaf, beliau berkata, pihaknya perlu meneliti sepenuhnya terlebih dahulu surat tuntutan tersebut.

Buat masa ini, katanya, Siti Mastura masih dengan kenyataan yang diucapkan sebelum ini di Kemaman.

Tambahnya lagi, pihaknya juga akan membuat pertimbangan dengan pilihan yang ada.

Sementara itu, Siti Mastura berkata, segala bukti yang diserahkan kepada pihak polis diharap dapat memudahkan urusan siasatan.

Jelasnya, kes ucapan di Kemaman itu dipercayai berkait dengan isu agama, raja dan kaum (3R).

Author

View all posts


Maut dalam longkang, jatuh pokok kelapa

BENTONG: Seorang lelaki Orang Asli ditemukan mati di dalam longkang selepas dipercayai terjatuh ketika memanjat pokok kelapa di Jalan Benus di sini, pagi tadi.

Ketua Polis Daerah Bentong, Superintendan Zaiham Mohd Kahar berkata, pihaknya menerima laporan berhubung penemuan mayat lelaki di lokasi kejadian 8.55 pagi hari ini.

“Siasatan awal mendapati mangsa adalah Orang Asli bernama Jeka Gedeng berusia 36 tahun dipercayai jatuh dari tempat tinggi.

“Mangsa dipercayai memanjat pokok kelapa bersebelahan dengan longkang sebelum terjatuh,” katanya dalam kenyataan hari ini.

Menurutnya, bedah siasat mendapati mangsa maut diakibatkan oleh intra-abdominal hemorrhage atau pendarahan di dalam perut akibat hati pecah, dipercayai kesan akibat terjatuh dari tempat tinggi.

Sehubungan itu, beliau meminta orang ramai supaya tidak menularkan maklumat yang tidak sahih berhubung kejadian berkenaan.

“Sebarang maklumat berkaitan boleh menghubungi bilik gerakan Ibu Pejabat Polis Daerah Bentong di talian 09-2222222 atau mana-mana balai polis berhampiran,” katanya. – Harian Metro

Author

Media Variasi

View all posts

View all posts


PRN: Proses penamaan calon lancar, tiada insiden dilaporkan – KPN

KUALA LUMPUR: Proses penamaan calon bagi Pilihan Raya Negeri (PRN) di 173 Pusat Penamaan Calon (PPC) di enam negeri pada pagi Sabtu berjalan lancar tanpa sebarang insiden.

Menurut Ketua Polis Negara, Tan Sri Razarudin Husain, ia membuktikan kematangan setiap penyokong dan calon yang bertanding kali ini.

“Alhamdulilah proses penamaan calon bagi 173 Pusat Penamaan Calon (PPC) telah berjalan lancar bagi memilih Ahli Dewan Undangan Negeri di 245 kerusi DUN.

“Apabila berjalan lancar tiada insiden berlaku, saya rumuskan di sini kematangan calon dan penyokong dalam proses penamaan calon.

“PDRM ingin mengucapkan terima kasih kepada semua penyokong parti-parti yang hadir pada pagi ini bermula 9 pagi tadi,” jelasnya.

Tambah Razarudin, sepanjang PRN di enam negeri sejumlah 17,136 anggota PDRM telah digerakkan bagi memantau tahap keselamatan di setiap DUN yang terlibat.

“Bagi pihak polis kita telah pun menugaskan anggota sejumlah 17,136 anggota warga PDRM yang ditugaskan di ground dibantu 572 anggota Rela.

“Kita juga telah menghantar pihak Jabatan Siasatan Jenayah (JSJ) telah melancarkan sejumlah 82 pasukan cantas berjumlah 1,459 pegawai dan anggota terlibat bagi memantau proses penamaan calon hari ini.

“Op cantas, keanggotaan ini telah bermula pertengahan Mei bagi lima lagi negeri telah bermula 29 Jun lepas dengan tangkapan lebih 400 orang,” katanya lagi.

Beliau berkata demikian dalam sidang media khas di Ibu Pejabat Polis Bukit Aman pada petang Sabtu, lapor Astro Awani.

Author

Media Variasi

View all posts

View all posts


Hamzah dakwa Ahli Parlimen Perikatan Nasional dihasut sokong Anwar

KUALA LUMPUR: Beberapa ahli Parlimen Perikatan Nasional (PN) didatangi seorang ahli perniagaan dengan cubaan untuk mengikat mereka ke dalam perbincangan mengenai pertukaran sokongan di Dewan Rakyat.

Bercakap dalam sidang akhbar, Ketua Pembangkang, Datuk Seri Hamzah Zainudin hari ini mendakwa terdapat percubaan dari blok kerajaan untuk menghasut ahli parlimen Perikatan Nasional (PN) bagi menyatakan sokongan terhadap Perdana Menteri Datuk Seri Anwar Ibrahim.

Hamzah mendakwa beberapa rakan separtinya telah didekati orang yang tidak dinamakan yang cuba meyakinkan mereka untuk menyokong Perdana Menteri dengan menawarkan beberapa cadangan projek dan wang.

Terdahulu, dua orang ahli parlimen Parti Pribumi Bersatu Malaysia (Bersatu) mengisytihar sokongan terhadap kepimpinan Perdana Menteri, Datuk Seri Anwar Ibrahim iaitu Ahli Parlimen Kuala Kangsar, Datuk Iskandar Dzulkarnain Abdul Khalid dan Ahli Parlimen Labuan, Suhaili Abdul Rahman.

Ketika sidang media yang diadakan oleh pemimpin PN hari ini, Ahli Parlimen Kubang Pasu Ku Abd Rahman Ku Ismail berkata beliau antara yang didatangi individu tersebut dan telah menyekat nombor pemanggil.

Beliau ditawarkan jawatan tinggi dalam sebuah agensi persekutuan, tetapi enggan mendedahkan butiran lanjut.

Selain itu, ahli parlimen di Selangor, Kedah dan Terengganu telah menerima permintaan yang sama untuk mengadakan pertemuan dengan ahli perniagaan yang mendakwa memiliki gelaran Datuk, memaklumkan mereka tentang “rancangan perniagaan” bagi kawasan mereka yang boleh meningkatkan ekonomi tempatan di kawasan tersebut.- Utusan

Authors

Media Variasi

View all posts

Diyana Rahip

View all posts

View all posts

View all posts


Tuan Ibrahim ketuai rundingan bentuk Kerajaan Negeri Pahang

KUANTAN: Majlis Tertinggi Perikatan Nasional (PN) melantik Timbalan Presiden PAS, Datuk Seri Tuan Ibrahim Tuan Man untuk mengetuai rundingan pembentukan Kerajaan Negeri Pahang.

“Perikatan Nasional Pahang akan meneruskan rundingan bagi membentuk kerajaan negeri Pahang seberapa segera,” kata  Pengerusi PN Pahang, Datuk Seri Saifuddin Abdullah dalam satu kenyataan di sini hari ini.

PN Pahang turut mengucapkan terima kasih kepada pengundi Pahang yang telah memberi kemenangan kepada PN Pahang sehingga membolehkan gabungan itu berada dalam kedudukan untuk membentuk kerajaan negeri, katanya.

Kerajaan Negeri Pahang kini masih belum dapat dibentuk selepas keputusan Pilihan Raya Umum ke-15 (PRU15) menyaksikan tiada parti berjaya memperoleh 22 kerusi majoriti mudah untuk menjadi kerajaan negeri.

Pada PRU15, PN menang 17 kerusi Dewan Undangan Negeri (DUN) Pahang, Barisan Nasional (BN) 16 kerusi manakala Pakatan Harapan lapan kerusi.

Pahang mempunyai 42 kerusi DUN, namun proses pengundian DUN Tioman ditangguhkan ke 7 Disember ini ekoran kematian calon PN kerusi itu, Md Yunus Ramli, 61, pada pukul 3.30 pagi Sabtu, dipercayai akibat serangan jantung.

Hari ini, Pengerusi DAP negeri, Leong Ngah Ngah berkata, PH Pahang sedia bekerjasama dengan BN bagi membentuk kerajaan negeri, namun menunggu keputusan rasmi daripada pimpinan pusat.

Setakat ini, BN Pahang yang diketuai Menteri Besar, Datuk Seri Wan Rosdy Wan Ismail masih belum memberi apa-apa kenyataan berhubung kesediaan berunding dengan mana-mana parti. – BERNAMA


Najib dimasukkan ke HKL sebagai kes elektif – KKM

PUTRAJAYA: Bekas perdana menteri, Datuk Seri Najib Tun Razak telah dimasukkan ke Hospital Kuala Lumpur (HKL), Jumaat lalu, sebagai kes elektif dan bukan kecemasan untuk memastikan kesihatannya berada pada tahap yang baik dan optimum.

Ketua Pengarah Kesihatan, Tan Sri Dr Noor Hisham Abdullah, dalam kenyataan hari ini, berkata pemeriksaan dan ujian berkaitan telah dijalankan oleh pakar-pakar perunding kanan bertauliah yang terdiri daripada ketua-ketua perkhidmatan klinikal bagi bidang masing-masing.

Beliau berkata pihak HKL telah mengadakan sidang keluarga (family conference) sebanyak dua kali yang dihadiri oleh Najib dan ahli keluarganya dengan keputusan ujian-ujian dimaklumkan mengikut amalan professional kedoktoran.

“Mereka juga telah dimaklumkan mengenai keputusan sebulat suara pakar-pakar perunding agar beliau (Najib) dibenarkan untuk didiscaj daripada HKL,” kata Dr Noor Hisham bahawa keadaan Najib adalah sihat sebelum dibenarkan discaj dari HKL.

Beliau turut memaklumkan bahawa jenis-jenis ubat yang dipreskrib untuk Najib semasa kemasukan wad adalah yang sama jenisnya dan dalam senarai ubatan Kementerian Kesihatan (KKM).

Ketika Najib dilaporkan dimasukkan ke HKL, laporan memetik hantaran anak perempuan Najib, Nooryana Najwa, di Instagram, bahawa bapanya mengalami sakit perut ketika menjalani hukuman di Penjara Kajang.

Mahkamah Persekutuan telah mengekalkan sabitan dan hukuman 12 tahun penjara serta denda RM210 juta ke atas Najib, atas kesalahan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd.

Dilaporkan hari ini perbicaraan kes Najib bagi pertuduhan menyeleweng RM2.3 bilion dana 1Malaysia Development Bhd (1MDB) di Mahkamah Tinggi disingkatkan kerana tekanan darah beliau berada pada tahap tinggi dan berbahaya berikutan pertukaran ubat yang diberikan untuk merawat masalah ulser dalam perutnya.

Nooryana Najwa dalam satu hantaran di Instagram miliknya hari ini berkata ayah beliau telah menjalani ujian kolonoskopi pada Sabtu lepas dan doktor menemui beberapa ulser baharu di dalam perutnya.

Katanya, doktor di HKL membuat biopsi yang menyebabkan pendarahan dan beberapa ulser terpaksa dipotong untuk menghentikan pendarahan.

Dr Noor Hisham berkata KKM komited dan telus dalam pemberian perkhidmatan kesihatan kepada mana-mana individu, namun pada masa yang sama mempunyai tanggungjawab mematuhi tata etika kerahsiaan pesakit di bawah Akta Perubatan 1971 (Pindaan 2012).

“Sebarang maklumat terperinci mengenai kesihatan seseorang pesakit boleh dikemukakan kepada mahkamah sekiranya diarahkan mahkamah,” katanya. – BERNAMA


Kurang siap siaga antara penyumbang kekalahan JDT – Hector

SEPERTI diketahui, perjalanan Kelab Bolasepak Johor Darul Ta’zim (JDT) di Liga Juara-Juara Asia (ACL) terhenti setakat Pusingan 16 musim ini.

Ini jawapan Ketua Jurulatih JDT, Hector Bidoglio dalam kenyataan yang dimuat naik Facebook Johor Southern Tigers hari ini.

“Ini merupakan tahap tertinggi bola sepak di Asia, di mana ‘awareness’ dan ‘decision-making’ para pemain adalah sangat penting. Anda tidak boleh melakukan kesilapan.

“Kami dibolosi awal melalui sepakan penalti dan sepakan percuma, dan moral pemain mulai merosot.

“Kami juga tidak melakukan hantaran-hantaran biasa kami, sebaliknya melakukan hantaran bola jauh.

“Saya mengingatkan pemain supaya sentiasa berpegang kepada falsafah permainan kami. Kami menggerakkan bola dengan lebih baik pada separuh masa kedua dari segi cara kami mahu pasukan kami bermain,” katanya.

Pengendali berasal Venezuela itu akui bukan mudah bermain menentang kelab-kelab dari Jepun.

“Mereka adalah gergasi Asia dan Urawa juga merupakan juara ACL dua kali. Kami akan mempertingkatkan diri tetapi ianya akan mengambil masa.

“Pasukan ini telah menunjukkan kemajuan pada pertandingan ACL setiap tahun dan saya percaya ini akan berterusan sambil kami berusaha untuk mencapai tahap yang lebih tinggi. Kami akan pulang dan terus berusaha untuk mempertingkatkan lagi diri kami,” katanya.

Author

Media Variasi

View all posts

View all posts


Lelaki subahat dengan pegawai kerajaan guna dokumen palsu direman lima hari

SHAH ALAM; Seorang lelaki direman lima hari bermula hari ini bagi membantu siasatan dakwaan bersubahat dengan seorang pegawai kerajaan dalam urusan pindah milik tanah seorang individu menggunakan dokumen palsu.

Perintah reman terhadap lelaki berusia 40 tahun itu dikeluarkan Majistret Muhammad Syafiq Sulaiman setelah membenarkan permohonan Suruhanjaya Pencegahan Rasuah Malaysia (SPRM).

Lelaki itu, yang bekerja sendiri, ditahan pada 1.55 tengah hari semalam di pejabat SPRM Selangor di sini ketika hadir memberi keterangan bagi membantu siasatan mengikut Seksyen 18 Akta SPRM 2009.

Menurut sumber, kegiatan lelaki itu terbongkar selepas waris pemilik tanah itu mengesahkan penama, yang merupakan bapanya, sudah meninggal dunia dan tanah itu tidak pernah dipindah milik kepada mana-mana pihak. – BERNAMA


Kerajaan teruskan pemberian KGT Tambahan Khas RM100

KUALA LUMPUR: Kerajaan Perpaduan bersetuju untuk meneruskan pemberian Kenaikan Gaji Tahunan (KGT) Tambahan Khas 2023 sebanyak RM100 kepada semua penjawat awam gred 11 hingga 56, kata Perdana Menteri, Datuk Seri Anwar Ibrahim.

Beliau berkata, kerajaan juga bersetuju memberikan Bantuan Khas Kewangan (BKK) sebanyak RM700 kepada 1.3 juta penjawat awam gred 56 ke bawah dan sebanyak RM350 kepada satu juta pesara kerajaan.

“Kerajaan Perpaduan ini amat berterima kasih atas kesungguhan yang tidak berbelah bahagi anggota awam dalam menyampaikan perkhidmatan terbaik kepada rakyat.

“Kerajaan memang silih berganti, tetapi penjawat awam kekal setia dan dedikasi demi negara,” kata beliau ketika membentangkan peruntukan khas (Bajet Mini) di Dewan Rakyat hari ini.

Rang Undang-undang Kumpulan Wang Disatukan (Perbelanjaan Masuk Akaun) 2022 itu melibatkan perbelanjaan perkhidmatan membabitkan wang sejumlah RM107,718,676,650.

Di bawah pentadbiran bekas Perdana Menteri, Datuk Seri Ismail Sabri Yaakob sebelum ini, beberapa inisiatif diumumkan untuk penjawat awam antaranya tambahan khas RM100 dalam Bayaran KGT mulai Januari depan dan pemberian BKK Tahun 2023 sebanyak RM700 pada Januari.

Sebelum ini, Kongres Kesatuan Pekerja-Pekerja Di Dalam Perkhidmatan Awam (Cuepacs) turut menyeru kerajaan baharu di bawah pimpinan Anwar supaya mengekalkan semua inisiatif untuk penjawat awam yang telah diumumkan kerajaan terdahulu.

Presidennya, Datuk Adnan Mat dilaporkan berkata, inisiatif yang telah diumumkan melalui Majlis Amanat Perdana Perkhidmatan Awam (MAPPA) ke-18 pada 30 Ogos dan pembentangan Bajet 2023 pada 7 November lepas, adalah suatu yang telah dijanjikan oleh kerajaan selaku majikan kepada penjawat awam. – BERNAMA


Tiada agenda tergempar dalam mesyuarat UMNO malam ini – Ahmad Maslan

KUALA LUMPUR: Setiausaha Agung UMNO, Datuk Seri Ahmad Maslan berkata, tiada sebarang agenda tergempar yang akan dibincangkan dalam mesyuarat parti itu pada malam ini.

Beliau berkata, pertemuan pucuk pimpinan tertinggi parti malam ini hanyalah perjumpaan rutin yang sering diadakan parti itu.

“Memang kami ada mesyuarat, siang ada mesyuarat, petang ada mesyuarat, malam ada mesyuarat perbincangan yang tajuk berbeza-beza malam ini cuma mesyuarat biasa daripada siri mesyuarat-mesyuarat yang diadakan,” katanya kepada pemberita ketika ditemui di Menara Dato Onn di sini hari ini.

Ditanya mengenai jika antara inti pati pertemuan pucuk pimpinan tertinggi parti pada malam ini untuk membincangkan mengenai manifesto Pilihan Raya Ke-15 (PRU15), beliau berkata, perkara itu adalah normal untuk diketengahkan dalam mesyuarat parti bagi menghadapi pilihan raya yang akan datang.

Sementara itu, Naib Presiden UMNO, Datuk Seri Mohamed Khaled Nordin yang hadir kira-kira 7.40 malam tadi ketika ditanya pemberita berkata: “Bincang manifesto,” jawabnya ringkas apabila ditanya mengenai kehadirannya pada malam ini.

Turut hadir, Pengerusi Badan Perhubungan UMNO Wilayah Persekutuan, Datuk Seri Johari Abdul Ghani yang juga Ahli Majlis Tertinggi UMNO.

Terdahulu, antara individu yang hadir dalam pertemuan itu adalah bekas Ahli Jawatankuasa (AJK) PAS Pusat, Datuk Dr Mohd Khairuddin Aman Razali.

Mengulas mengenai kedatangan Ahli Parlimen Kuala Nerus itu ke Ibu Pejabat UMNO beliau berkata, ia hanyalah kunjungan biasa. ”

Pelbagai pihak datang berjumpa dengan kita. Sesiapa pun boleh berkunjung termasuk duta-duta dan ini adalah persediaan yang biasa,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Nak lesung pipit tapi dapat bisul bernanah

CYBERJAYA: Seorang wanita berusia 27 tahun mengalami bisul di kedua-dua pipi selepas menjalani pembedahan pembentukan lesung pipit sebulan sebelum itu.

Menerusi perkongsian di Facebook rasmi Public Health Malaysia (PHM), wanita berkenaan mengalami bengkak yang besar selepas 10 hari pembedahan.

Malahan, dia juga mengalami kesukaran membuka mulut.

“Doktor mengeluarkan nanah di pipi secara bius setempat. Pesakit sembuh dalam masa tiga minggu namun dengan kesan parut yang kekal di pipinya.

“Pembedahan lesung pipit selalunya selamat jika dilakukan oleh profesional perubatan. Namun ia tidaklah tanpa sebarang risiko komplikasi,” tulis PHM.

Jelas PHM, pembedahan lesung pipit daripada bukan profesional juga boleh membuatkan seseorang itu mengalami komplikasi lain seperti jangkitan kuman sehingga merosakkan saraf muka dan berlakunya pendarahan.

Justeru, PHM menasihatkan orang ramai supaya elak mendapatkan khidmat pembedahan lesung pipit tanpa mengikuti prosedur yang sebenar daripada bukan profesional.

Author

Diyana Rahip

View all posts

View all posts


PDRM nafi Ayob Khan miliki akaun TikTok

KUALA LUMPUR: Polis Diraja Malaysia (PDRM) menafikan sebuah akaun dalam aplikasi TikTok dengan nama @datukayub8 merupakan milik Pengarah Jabatan Siasatan Jenayah Narkotik Bukit Aman Datuk Seri Ayob Khan Mydin Pitchay.

PDRM dalam kenyataan malam tadi memaklumkan akaun berkenaan adalah palsu dengan menggunakan nama dan gambar Ayob Khan untuk menarik pengikut di aplikasi tersebut.

“Orang ramai dinasihatkan agar tidak terpedaya dengan akaun itu dan sentiasa merujuk sumber yang sah bagi mendapatkan informasi yang tepat dan sahih,” menurut kenyataan itu.

Akaun tersebut yang mempunyai lebih 70,000 pengikut memuat naik pelbagai gambar dan video berkaitan Ayob Khan yang menyarung pakaian uniform. – BERNAMA


Ahmad Samsuri tidak perlu letak jawatan MB

KEMAMAN: Menteri Besar Terengganu, Datuk Seri Ahmad Samsuri Mokhtar tidak perlu melepaskan jawatan yang disandangnya itu setelah dipilih sebagai calon Pas pada Pilihan Raya Kecil (PRK) Parlimen Kemaman, 2 Disember ini.

Presiden Pas, Tan Sri Abdul Hadi Awang berkata, pemilihan Naib Presiden Pas itu tidak menyalahi sistem demokrasi kerana Menteri Besar boleh bertanding sebagai calon di kerusi Parlimen.

Katanya, Menteri Besar juga boleh memegang jawatan Ahli Parlimen dalam penggal sama.

“Saya pun pernah jadi Menteri Besar dan Ahli Parlimen (Marang) iaitu pembangkang (1999). Itu biasa, tidak salah bagi politik Malaysia,” katanya ketika ditemui selepas proses penamaan calon PRK Parlimen Kemaman di Dewan Berlian Utama, Majlis Perbandaran Kemaman di sini, hari ini.

Semalam, Ketua Penerangan UMNO, Datuk Seri Azalina Othman Said mencabar Ahmad Samsuri melepaskan jawatannya dan memberi fokus kepada Parlimen Kemaman yang bakal ditandinginya.

Azalina berkata, sekiranya benar Ahmad Samsuri mahu menabur baktinya kepada penduduk di Parlimen Kemaman, beliau tidak seharusnya bertanding atas tiket Menteri Besar.

Abdul Hadi berkata, pada masa ini, terdapat dua Menteri Besar dan seorang Ketua Menteri yang turut menjadi ahli Parlimen.

Katanya, mereka ialah Menteri Besar Selangor, Datuk Seri Amirudin Shari dan Menteri Besar Negeri Sembilan, Datuk Seri Aminuddin Harun serta Ketua Menteri Pulau Pinang, Chow Kon Yeow.

“Maksudnya, tiada keperluanlah (Ahmad Samsuri) untuk letak jawatan (Menteri Besar),” ujarnya.

Sementara itu, Ahmad Samsuri pula berkata, kenyataan Azalina itu disifatkan sebagai tidak berasas.

“Mungkin Azalina tengah pening dan stress ketika memberi kenyataan itu,” katanya. – UTUSAN

Authors

Media Variasi

View all posts

Diyana Rahip

View all posts

View all posts

View all posts


Pelan Tindakan Teknologi Dron Malaysia 2022-2030 akan dibangunkan – Ismail Sabri

KUALA LUMPUR: Pelan Tindakan Teknologi Dron Malaysia 2022-2030 (MDTAP30) akan dibangunkan sebagai agenda nasional bagi menyokong ekosistem dron, kata Perdana Menteri Datuk Seri Ismail Sabri Yaakob.

Perdana Menteri berkata itu antara perkara yang diputuskan dalam mesyuarat kedua Majlis Ekonomi Digital dan Revolusi Perindustrian Keempat Negara (MED4IRN) dipengerusikan beliau hari ini, yang turut dihadiri menteri-menteri serta ketua-ketua jabatan dan agensi terlibat.

“Malaysian Research Accelerator for Technology and Innovation (MRANTI) sebagai agensi penyelaras dan sekretariat MDTAP30 akan melaporkan kemajuan kepada ahli majlis melalui Kluster Teknologi Baru Muncul,” menurutnya dalam kenyataan hari ini.

Ismail Sabri berkata satu Sistem Pengurusan Trafik Pesawat Tanpa Pemandu (UAS-TM) juga akan dibangunkan bagi meningkatkan Kecekapan Proses Pendaftaran Operator Dron untuk menambahkan pendaftaran UAS menjelang 2030.

Selain itu, mesyuarat mengambil maklum perkara yang dibangkitkan oleh pemain industri seperti kerenah birokrasi yang akan diteliti bagi mengembangkan industri dron negara.

Ismail Sabri berkata industri dron di Malaysia berpotensi menjana pertumbuhan sebanyak RM50.71 bilion kepada Keluaran Dalam Negara Kasar (KDNK) dan berupaya mewujudkan 100,000 peluang pekerjaan menjelang 2030.

Beliau berkata kerajaan juga akan memperkukuh kerjasama dengan Microsoft Malaysia dalam bidang keselamatan siber dan kes penipuan dalam talian bagi menyokong visi pembangunan digital negara.

Perdana Menteri berkata program secara menyeluruh akan dilaksanakan kepada seluruh Keluarga Malaysia termasuk forum kesedaran, bengkel kemahiran dan latihan teknikal bagi sektor awam serta swasta.

Selain itu, mesyuarat bersetuju menubuhkan Jawatankuasa Ekonomi Perkongsian yang diterajui Kementerian Komunikasi dan Multimedia bagi menyelaras inisiatif serta program berkaitan Ekonomi Perkongsian di peringkat nasional membabitkan sektor awam, swasta, komuniti dan akademik.

MED4IRN juga bersetuju melaksanakan strategi berkaitan pembangunan Omnibus Act-Public Sector (Data Sharing) Act melalui Dasar Perkongsian Data Sektor Awam (DPDSA) dan Dasar Perkongsian Data Nasional (NDSP) bagi meningkatkan ekosistem perkongsian data negara yang lebih kondusif.

Ismail Sabri berkata perusahaan kecil dan sederhana (PKS) akan terus diperkasa melalui pendigitalan dan satu rangka kerja berintegrasi iaitu mekanisme Penyelesaian Pertikaian Dalam Talian (ODR) akan diwujudkan bagi mengadili serta menyelesaikan tuntutan kecil selain meningkatkan aktiviti e-dagang merentas sempadan.

“Penubuhan pusat sehenti juga akan mempermudah akses program sokongan pendigitalan kepada para PKS.

“Selain itu, status pekerja ekonomi gig juga akan sentiasa dipantau untuk memastikan golongan ini mempunyai jaminan dari segi kewangan dan perlindungan undang-undang yang mencukupi,” katanya.

Perdana Menteri juga berkata liputan rangkaian 5G kini telah mencapai lebih 30 peratus di kawasan berpenduduk dan Digital Nasional Berhad (DNB) menyasarkan capaian 40 peratus menjelang akhir tahun ini serta sebanyak 80 peratus di kawasan berpenduduk menjelang 2024.

“Kerajaan berharap program pendigitalan yang telah dilaksanakan oleh pelbagai kementerian dan agensi akan terus dipertingkat dalam usaha mengekalkan momentum pendigitalan sedia ada seterusnya memacu agenda pendigitalan negara,” katanya. – BERNAMA


5 tips keluar ‘dating’ dengan jimat!

BERCINTA itu memang indah tapi tak dapat dinafikan bahawa percintaan itu memerlukan wang yang banyak kerana tiap kali bertemu pasti ada sahaja yang hendak dibeli buat si cinta hati.

Bagi anda yang mahu berjimat dalam fasa bercinta, ikuti 5 tips yang keluar ‘dating’ yang kami sarankan ini:

1. Berjalan di kawasan ‘free access’

Tak semua benda pakai duit, ada juga lokasi yang terbuka sesuai untuk anda beraktiviti dengan pasangan. Sebagai contoh, pergi mendaki bukit atau jogging di taman yang menghijau. Kalau tak berminat nak berlari, kalian ‘brisk walk’ saja pun baik untuk kesihatan tubuh badan.

2. Keluar ‘breakfast’!

Selalu pasangan bercinta keluar makan malam kan? Sesekali mungkin okay la kalau setiap minggu mahu kempis poket tu.. Jadi, kami sarankan kalian keluar bersarapan pagi. Bukan apa, sesekali boleh uji tengok pasangan anda ini jenis ‘morning person’ ke tak dan pada masa sama, makanan di pagi hari harganya kan lebih murah.. ‘2 in 1’ gitu.

3. Cari promosi

Sekarang ini banyak kedai yang menawarkan promosi menarik dengan harga mampu milik. Justeru, jika anda nampak ada kedai makan atau tarikan yang buat promosi, jangan lepaskan peluang untuk ambil! Kalau boleh makan dua orang dengan harga kurang RM20 sebab promosi, buat apa nak cari pilihan yang lebih mahal kan?z

4. Buat simpanan

Nak jadi orang berjimat kena ada disiplin. Perkara penting sekali anda lakukan adalah buat simpanan. Lebih baik menyimpan sikit-sikit daripada langsung tiada simpanan ya. Sampai satu tahap, bolehlah guna simpanan itu untuk buat temu janji di kedai yang mewah atau mungkin jadi duit hantaran kahwin.

Lagi menarik jika anda dan pasangan sama-sama menyimpan duit. Ini bukan sekadar untuk kegunaan masa depan malahan, pupuk diri kalian untuk jadi orang yang beringat di hari tua.

5. Cipta pembaharuan

Percintaan yang romantik ialah percintaan yang segar merentas masa. Untuk mencapainya, anda perlu selalu keluar dari kelaziman dan kebiasaan. Nanti dah kahwin nak kena hadap benda sama hari-hari lagi, maka carilah perbezaan ketika bercinta.

Kalau selama ini sudah biasa bertemu janji di kafe romantik yang mengeringkan dompet, cuba benda baharu yang lebih murah. Pergi ke kedai buku atau sekadar duduk melayan busker. Walaupun murah, istimewanya tetap ada sebab ia baharu dan segar.

Sumber: Relevan

Author

Diyana Rahip

View all posts

View all posts


Hantar video lucah punca dua lelaki disebat dengan cota

VIDEO tular memaparkan dua lelaki warga asing dipukul dengan cota bukan berpunca akibat isu pembayaran gaji, sebaliknya berpunca daripada tindakan kedua-dua lelaki berkenaan menghantar video lucah kepada seorang wanita.

Mengesahkan perkara itu, Ketua Polis Daerah Seri Alam, Superintendan Mohd Sohaimi Ishak berkata, siasatan mendapati, kejadian tersebut melibatkan dua warga asing berusia 31 dan 40 tahun yang bekerja sebagai pengawal keselamatan di sebuah syarikat swasta.

Mohd Sohaimi berkata, kejadian tersebut berlaku pada 6 November tahun lalu, sebelum kembali tular di media sosial baru-baru ini.

“Mangsa dipercayai menghantar video lucah kepada seorang wanita tempatan menyebabkan dua lelaki warga asing berusia 26 dan 27 tahun yang juga rakan sekerja mangsa bertindak sendiri dengan memukul mangsa kerana perbuatan tidak senonoh itu.

“Bagaimanapun, mangsa yang dibuang kerja didapati tidak membuat laporan polis dan sudah pulang ke negara asal manakala dua suspek juga melarikan diri selepas menyedari kejadian tular,” katanya dalam satu kenyataan pada Sabtu.

Sebelum ini, tular satu video berdurasi seminit 17 saat memaparkan dua warga asing ditampar dan dipukul dengan menggunakan kayu cota oleh dua individu lain yang memakai uniform pengawal keselamatan.

Kesian nya kena bantai ngan cota pic.twitter.com/gem4ylQY96

— MALAYSIA MOST VIRAL (@MALAYSIAVIRALLL) August 18, 2023

Menerusi video itu, kedua-dua individu berkenaan dilihat hanya merayu supaya tidak dipukul.

Sementara itu, Mohd Sohaimi berkata, pihak polis turut menasihatkan orang ramai agar tidak membuat spekulasi, yang boleh menimbulkan salah faham dalam kalangan masyarakat atau tular kejadian yang sudah lama berlaku.

Author

Fazleen Safina Abd Jamil

View all posts

View all posts


Siti Nuramira didenda RM8,000 mengaku salah hina agama ketika berkomedi

KUALA LUMPUR: Seorang wanita yang membuka tudung dan menanggalkan baju kurung ketika membuat persembahan di sebuah kelab komedi Crackhouse di Taman Tun Dr Ismail tahun lepas, didenda RM8,000 oleh Mahkamah Sesyen di sini, hari ini.

Hakim N. Priscilla Hemamalini menjatuhkan hukuman itu selepas Siti Nuramira Abdullah, 27, mengaku bersalah atas pertuduhan pilihan iaitu dengan sengaja berniat melukakan perasaan agama orang lain dengan menyebut bahawa dia adalah seorang Muslim telah menghafal 15 juzuk al-Quran dan kemudiannya bertindak membuka tudung serta menanggalkan baju kurung sewaktu persembahan di atas pentas.

Wanita itu dituduh melakukan kesalahan tersebut di Kelab Komedi Crackhouse di Taman Tun Dr Ismail di sini pada 6 petang, 4 Jun 2022, mengikut Seksyen 298 Kanun Keseksaan yang membawa hukuman penjara maksimum setahun atau dengan denda atau kedua-duanya.

Mahkamah turut memerintahkan tertuduh dipenjara empat bulan sekiranya gagal membayar denda tersebut. Dia membayar denda itu.

Hari ini ditetapkan untuk sambung bicara bagi pemeriksaan balas peguam terhadap saksi pendakwaan pertama, Muhammad Asyraf Kamal Musthaffa, namun Timbalan Pendakwa Raya Abdul Malik Ayob memaklumkan kepada mahkamah pihak pendakwaan menawarkan pertuduhan pilihan di bawah Seksyen 298 Kanun Keseksaan terhadap tertuduh.

“Pendakwaan menawarkan pertuduhan pilihan berikutan Jabatan Peguam Negara (AGC) menerima representasi dikemukakan tertuduh pada 16 Mac lepas,” kata Abdul Malik.

Beliau juga memohon supaya hukuman yang dikenakan terhadap tertuduh menggambarkan keseriusan kes, mengambil kira tindakan tertuduh mendapat perhatian umum.

“Tertuduh pada asalnya didakwa mengikut Seksyen 298A (1) (a) Kanun Keseksaan dan ditawarkan dengan pertuduhan pilihan mengikut Seksyen 298. Walaupun hukuman di bawah Seksyen 298 adalah lebih rendah, ia tidak bermaksud kesalahan yang dilakukan oleh tertuduh tidak serius.

“Malaysia adalah negara berbilang kaum dan agama, demi menjaga keharmonian negara tiada sesiapa wajar membuat perkara melukakan perasaan penganut agama dan mengganggu mana-mana agama. Tertuduh boleh membuat persembahan tanpa merujuk mana-mana agama kerana isu agama adalah tidak wajar dijadikan bahan lawak,” katanya.

Peguam R. Sivaraj yang mewakili Siti Nuramira memohon hukuman denda ringan atas alasan anak guamya tidak mempunyai rekod jenayah lampau.

“Pengakuan bersalah tertuduh hari ini menjimatkan masa dan kos mahkamah. Selepas anak guam saya dituduh di mahkamah, dia tidak pernah melakukan persembahan komedi atau apa-apa perkara berkaitan dengan kesalahan sebelum ini selain tidak mempunyai akaun media sosial dan menyepikan diri serta tidak mengundang sebarang kontroversi lain.

“Kes ini menjadi topik perbualan hangat ketika ia tular di media sosial tahun lepas. Ini menyebabkan perubahan drastik dalam gaya hidup tertuduh dari segi keperibadian, kesihatan mental dan hubungan sosialnya.

“Pengalaman dia ditangkap polis, ditahan reman di lokap serta dipenjara lebih kurang 10 hari juga memandai sebagai pengajaran kepada tertuduh,” kata peguam itu dan memaklumkan anak guamnya telah insaf dan mohon maaf atas perbuatannya. – BERNAMA


Agong, Raja Permaisuri adakan lawatan khas ke London

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan mengadakan lawatan khas ke London bermula esok hingga 16 Oktober ini.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata dalam rangka lawatan khas itu, Seri Paduka berdua dijadualkan berangkat melakukan kunjungan hormat ke atas Raja Britain Raja Charles III di Istana Buckingham pada 12 Oktober.

Beliau berkata keberangkatan Seri Paduka berdua melakukan kunjungan hormat itu mencerminkan keakraban Al-Sultan Abdullah dengan Raja Charles.

“Seri Paduka menjalin persahabatan dengan Raja Charles sejak lebih empat dekad dan pernah bersukan polo berkuda bersama-sama ketika zaman remaja di pelbagai peringkat kejohanan antarabangsa.

“Kunjungan hormat ini juga mencerminkan hubungan dua hala yang rapat di antara Malaysia dan United Kingdom sejak kemerdekaan Malaysia 65 tahun lepas,” menurut Ahmad Fadil dalam kenyataan hari ini.

Pada hari sama (12 Oktober), Al-Sultan Abdullah dan Tunku Azizah turut dijadualkan berangkat menyempurnakan majlis perasmian Stesen Janakuasa Battersea, projek hartanah ikonik pelaburan Malaysia di London.

Stesen janakuasa berkeluasan 16.99 hektar itu adalah projek hartanah membabitkan usaha sama Sime Darby Property, SP Setia Berhad, Kumpulan Wang Simpanan Pekerja dan Permodalan Nasional Berhad sejak 2012 dengan nilai pembangunan kasar sebanyak RM51.53 bilion.

Ahmad Fadil berkata Yang di-Pertuan Agong dan Raja Permaisuri dijadualkan mengakhiri lawatan khas itu dan berangkat pulang ke tanah air pada 16 Oktober.

Dari segi hubungan dua hala, United Kingdom merupakan rakan dagang ke-18 terbesar Malaysia pada 2021 dengan jumlah dagangan direkodkan antara kedua-dua negara sebanyak RM17.17 bilion, yang menyaksikan peningkatan sebanyak 2.9 peratus berbanding 2020.

Nilai eksport Malaysia ke United Kingdom pada tahun lepas juga telah direkodkan sebanyak RM9.78 bilion manakala nilai import dari United Kingdom ialah RM7.39 bilion. – BERNAMA


Isu murtad: Bukan bidang kuasa mahkamah sivil – Hakim

KUALA LUMPUR: Mahkamah Tinggi memutuskan bahawa tiada bidang kuasa mahkamah sivil untuk menyemak keputusan mahkamah syariah dalam soal permohonan untuk keluar daripada agama Islam.

Hakim Datuk Ahmad Kamal Md Shahid memutuskan demikian melalui e-mel pada 15 Jun lalu selepas menolak permohonan seorang wanita berusia 32 tahun untuk mendapatkan kebenaran bagi memulakan semakan kehakiman untuk murtad bagi menganuti ajaran Buddha dan Konfusianisme.

Dalam alasan penghakiman secara bertulis penuh yang diperoleh media pada Selasa, Ahmad Kamal berkata, mengikut Perlembagaan Persekutuan Perkara 121 (1A) mahkamah sivil tidak mempunyai bidang kuasa berhubung sebarang perkara dalam bidang kuasa mahkamah syariah.

Katanya, intipati kes ini ialah permohonan wanita itu untuk semakan kehakiman terhadap keputusan mahkamah syariah yang telah menolak permintaannya untuk meninggalkan agama Islam.

Hakim itu berkata mahkamah syariah tidak salah dan tidak bertindak ultra virus dalam memutuskan permohonan wanita itu dan keputusan itu  juga tidak menyalahi undang-undang.

“Bagi saya, tidak kira apa keputusan itu tetapi isu paling penting ia bukan bidang kuasa mahkamah sivil untuk mendengar perkara dalam bidang kuasa mahkamah syariah atau menyemak semula keputusan mahkamah syariah berhubung kes permohonan murtad,” katanya.

Pemohon tersebut adalah anak kepada seorang bapa mualaf dan ibu kelahiran Islam.

Wanita itu memohon perintah daripada Mahkamah Tinggi Syariah pada 2018 untuk mendapatkan perintah keluar daripada Islam.

Mahkamah tersebut kemudian memerintahkan wanita itu menghadiri 12 sesi kaunseling sebelum menolak permohonan untuk keluar daripada agama Islam pada 27 Julai 2020. – BERNAMA


Anwar ibarat si pengembala kambing yang menipu – Mahdzir Khalid

AMPANG: “Anwar ibarat kisah si pengembala kambing yang suka menipu, akhirnya tiada siapa percaya apabila harimau datang baham semua kambingnya,” seloroh Naib Presiden UMNO, Datuk Seri Mahdzir Khalid.

Beliau berkata demikian ketika diminta mengulas keputusan Pengerusi Pakatan Harapan (PH), Datuk Seri Anwar Ibrahim untuk membuat pemotongan gaji dan elaun Perdana Menteri sekiranya gabungan tersebut menang dalam Pilihan Raya Umum ke-15 (PRU15) nanti.

Mahdzir mengingatkan semula cerita teladan zaman kanak-kanak ketika di bangku sekolah iaitu kisah Si Pengembala Kambing dan Harimau yang meminta tiga kali pertolongan orang kampung dengan dakwaan kambing-kambing belaan dia dibaham harimau.

“Kali pertama menjerit meminta tolong, orang kampung percaya dan datang membantu, si pengembala seronok melihat orang kampung tertipu.

“Kali kedua dilakukan perkara yang sama, akhirnya apabila kali ketiga harimau muncul betul-betul dan membaham kambing-kambingnya, dia jerit tolong-tolong harimau datang tiada orang percaya.

“Jadi begitulah analogi apabila Anwar kata berhasrat potong gajinya jika jadi PM,” sindir Menteri Pembangunan Luar Bandar pada sidang media Majlis Ramah Mesra Bersama Pemaju Masyarakat RISDA (PMR).

Turut hadir, Pengerusi RISDA, Datuk Seri Mohd Salim Mohd Sharif.

Dalam pada itu, Mahdzir ketika ditanya pendapatnya mengenai permintaan parti Warisan yang mahu calon Perdana Menteri ke-10 adalah anak jati Sabah, katanya sebarang keputusan akan dibuat selepas Barisan Nasional (BN) menang PRU15 nanti.

Beliau berkata, begitu juga cadangan jawatan tiga Timbalan Perdana Menteri iaitu dari Semenanjung, Sabah dan Sarawak jika BN menang.

“Selepas menang, semua cadangan dibuka sama ada untuk calon TPM atau PM,”katanya.

Author

Tun Puteh Wanti

View all posts

View all posts


Yang berjaya, bantulah rakan baharu, lama berusaha sama maju – PM

KUALA LUMPUR: Malaysia dijangka mencatatkan nilai potensi pelaburan sebanyak RM450 juta menerusi Ekspo dan Persidangan Francais Antarabangsa Malaysia Ke-29 2022 (FIM2022) di Pusat Konvensyen Kuala Lumpur.

Ekspo berkenaan anjuran Kementerian Perdagangan Dalam Negeri dan Hal Ehwal Pengguna (KPDNHEP) dengan kerjasama Persatuan Francais Malaysia (MFA) berlangsung selama tiga hari bermula hari ini.

Perdana Menteri, Datuk Seri Ismail Sabri Yaakob berkata, nilai pelaburan menerusi penganjuran FIM2022 itu adalah suatu penambahbaikan berbanding RM121 juta pada tahun sebelumnya.

Justeru, katanya, bagi memastikan hasrat kerajaan agar industri francais negara terus berkembang, KPDNHEP mempergiatkan usaha melaksanakan program berpaksikan pembangunan francais di peringkat domestik dan global.

Malah, beliau berharap penglibatan masyarakat dalam bidang perniagaan francais terus dipertingkat dan disokong melalui pendekatan bersifat memudah cara dan meringankan.

“Kepada mereka yang telah berjaya, saya menyeru, bantulah rakan-rakan baharu atau sedang berkecimpung supaya lebih berdaya maju,” katanya.

Perdana Menteri berkata demikian menerusi teks ucapan perasmian dibacakan oleh Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi pada ekspo berkenaan.

Yang turut hadir, Pengerusi MFA, Datuk Radzali Hassan.

Perdana Menteri berkata, perniagaan francais juga akan dipertingkatkan kepada perkhidmatan dalam talian secara ‘end-to-end’ melalui penambahbaikan proses sedia ada, kemahiran, sumber manusia, kajian peraturan dan polisi derta teknologi digital.

“Industri francais negara disasarkan meningkatkan nilai jualan negara daripada RM14.65 bilion kepada RM22.66 bilion menjelang 2025.

“Saya berharap industri francais berupaya meningkatkan taraf dan kualiti hidup diri dan masyarakat,” katanya.

Untuk rekod, sebanyak 1,149 syarikat berdaftar di bawah Akta Francais 1998.

Lebih 49,000 peluang pekerjaan sudah diwujudkan pada 2021 melalui industri itu.

Jenama Francais Malaysia telah berkembang sebagai jenama terkemuka di seluruh dunia, dengan lebih daripada 68 jenama di 74 negara.

Author

Fhatihah Zakinan

View all posts

View all posts


Kerja di tapak pembinaan tak halang lelaki tunai solat Asar, atas jengkaut lagi!

CYBERJAYA: Meskipun sedang bekerja di tapak pembinaan, ia tidak menghalang seorang lelaki untuk menjalankan kewajipan sebagai orang Islam untuk menunaikan solat walaupun di atas sebuah jengkaut.

Menerusi perkongsian video TikTok Sahril Shamsudin, dia memberitahu kepada majikannya dari negara China bahawa pemandu jengkaut tersebut sedang menunaikan kewajipan sebagai orang Islam.

Sahril turut berkongsi cerita mengenai majikannya yang tidak kisah apabila salah seorang pekerjanya mengambil masa untuk menunaikan solat.

“Siapa cakap kerja dengan orang Cina susah nak jaga solat awal waktu? Tengok video ni sampai habis, aku kongsi dengan anda semua apa reaksi Cina dari Tanah Besar China selepas dia tengok brother operator excavator ni solat Asar tadi.

“Bos yang pakai topi merah tunjuk brother yang tengah solat Asar sambil muka senyum kat aku. Mungkin nak aku explain kot apa brother tu tengah buat, bangun duduk apa semua.

“So aku pun explain sambil tunjuk isyarat tangan, baru dia faham. Kalau kau cakap saja that driver pray ke apa, mereka susah nak faham,” katanya.

Tambah Sahril, berdasarkan pengalaman lalu, dia jarang berdepan masalah setiap kali bekerja dengan individu dari negara China.

“Berdasarkan pengalaman aku kerja dengan mereka selama ini, kebanyakan semuanya okey saja. Asalkan kerja tiada masalah. Korang tengok ni (video), mereka takkan ganggu apa anda buat,” ujarnya

Menjengah di ruangan komen, rata-rata pengguna TikTok memuji sikap pekerja tersebut dan ada yang berkongsi pengalaman bekerja di bawah majikan berbangsa Cina.

“Pernah kerja dengan bos Cina, diorang okay je kita request nak solat dua kali, tunjuk contoh yang baik hingga time azan, dia yang bagitau pergi la solat dulu. Tinggal dulu,” kongsi netizen.

“Aku dulu kerja dalam company tu aku seorang saja Melayu, tapi kalau terlupa Jumaat mesti dia orang cakap ‘tak pegi Jumaat ke?’ jadi sempatlah pergi,” luah netizen.

“Saya pernah kerja dengan tauke China, waktu Subuh masa dekat hutan dia la yang kejutkan saya bangun, masuk waktu dia bagi tau,” komen netizen.

Author

Nurul Ain Japri

View all posts

View all posts


Isu Emilia dipenjara, Lisa kata Mahkamah Syariah tak adil, double standard

KUALA LUMPUR: Isu bekas isteri Datuk SM Faisal SM Nasimuddin, Emilia Hanafi serah diri ke penjara, di atas kegagalan mematuhi perintah Mahkamah Tinggi Syariah berhubung dengan tarikh lawatan tiga orang anaknya, masih mengejutkan ramai pihak.

Anehnya, berita mengenai Emilia, 43, sebelum ini tidak mendapat liputan pun oleh mana-mana media berkaitan meskipun pemimpin seperti Maria Chin Abdullah pernah bersuara berhubung kritikannya terhadap hukuman penjara ibu tunggal tiga anak itu.

Bagaimanapun, isu kes Emilia serah diri ke penjara, tiba-tiba mencetuskan fenomena negara, semua media arus perdana sudah berani membuat liputan seolah-olah seluruh rakyat bersatu memberikan pandangan, dan perhatian termasuk selebriti tanah air seperti Lisa Surihani, Caprice dan Azhar Sulaiman.

Mereka bukan sahaja tampil mengecam tindakan bekas suami wanita itu, malah ada antaranya turut mempertikai keputusan mahkamah yang disifatkan mengelirukan masyarakat.

Pelakon popular tanah air, Datin Lisa Surihani menerusi laman Instagram Storiesnya, dipetik murai.my berkata,

“Keputusan yang amat mengelirukan dari Mahkamah Syariah dan terasa ia agak double standard dan tidak adil.

“Namun kurang kefahaman ini adalah juga kerana tidak mengetahui hujung pangkal kesnya.

“Sebaiknya, pencerahan diberikan kenapa keputusan ini ditentukan yang secara tidak langsung memberikan impak terhadap golongan wanita yang teraniaya.

“Islam adalah adil, Islam melindungi,” tulisnya.

Bagaimanapun, Lisa juga mendoakan agar segala urusan Emilia dipermudahkan dan dikurniakan kesabaran buat Emilia mengharungi dugaan ini.

Usahawan dan rapper, Caprice serta pelakon dan arkitek negara, Azhar Sulaiman turut senada mengenai tindakan bekas suami Emilia.

Azhar Sulaiman pula menulis, “To the ex husband, u may hate her for all u want, sampai mati pun.

“My only request is for u to retract back, this judgement and free her.

“Trust me bro, hati u takkan tenang kalau u biarkan mommy dipenjarakan dan dipisahkan dari anak-anak, just because u two bergaduh.

“Anak-anak jadi victim tak baik bro buat macam ni,” catitnya.

Emilia pada Isnin, 27 Jun 2022 menyerah diri di Mahkamah Tinggi Syariah Kuala Lumpur bagi menjalani hukuman penjara hanya kerana menukar tarikh lawatan bekas suami dan anak mereka.

Hakim Syarie Mahkamah Tinggi Syariah, Mohamed Fouzi Mokhtar, hari ini, mengendalikan kes Emilia yang diwakili peguam syarie, Nazri Yahya.

Peguam Siti Kassim, Pegawai Khas Komunikasi Kepada Ketua Aktivis Persatuan Pengguna Islam Malaysia (PPIM), Gulab Jan Fazal Eladi dan Sisters in Islam serta keluarga ibu tunggal dengan tiga anak itu turut hadir memberi sokongan kepada Emilia.

Pada 4 September 2019, Mahkamah Tinggi Syariah menjatuhkan hukuman itu terhadap Emilia kerana mengubah tarikh lawatan tiga anaknya untuk bersama bapa mereka, namun beliau dibebaskan dengan jaminan RM5,000 sementara menunggu rayuan.

Author

Tun Puteh Wanti

View all posts

View all posts


‘Lip matte’ Syedewa Cosmetics dilabel produk timbang kilo

CYBERJAYA: Baru-baru ini kecoh di media sosial mengenai produk kosmetik keluaran jenama Syedewa Cosmetics dilabel produk timbang kilo.

Perkara itu susulan tular sebuah video memaparkan keadaan sebuah kilang yang kurang menyenangkan, menghasilkan gincu jenis ‘lip matte’ dan bekas gincu itu seakan sama seperti produk keluaran Syedewa Cosmetics.

Bagaimanapun, Syedewa Cosmetics tampil mengeluarkan kenyataan rasmi berhubung insiden terbabit dan berasa kesal akan pertuduhan itu.

“Kami sedang melakukan siasatan mengenai semua pertuduhan berkait.

“Kami mahu semua pelanggan Syedewa Cosmetics tahu bahawa kami mengambil serius perkara ini.

“Keselamatan dan kepuasan anda sebagai pengguna menjadi keutamaan kami,” katanya dalam satu kenyataan.

Tinjauan di media sosial mendapati, rata-rata pengguna yang menggemari produk Syedewa kekal menyokong syarikat berkenaan kerana yakin akan kualiti produk yang dipasarkan.

Malah, difahamkan pemilik akaun yang memuat naik video itu sudahpun memadam video berkenaan.

Dah delete semua video tiba tiba pic.twitter.com/oWF7nMADHS

— ajiha™ (@nuraziha) August 14, 2023

Menjengah di platform Twitter, rata-rata warga net berpandangan ada pihak yang cuba menjatuhkan perniagaan Syedewa.

Malah, ada juga yang menyarankan supaya orang ramai membuat semakan produk berdaftar bagi mendapatkan kesahihan sesuatu produk itu.

Kalau was-was tengok je guest 3+ ni sis. Dan nasihat untuk kita semua, if nak try any product and not sure if the product registered or not. Please check first before buy and use. Kalau product dah famous satu Malaysia, still check jugak tau!! 🙂 pic.twitter.com/Uh9g7nVcsO

— aspotroph (@Sufiahhh1) August 15, 2023

“Kalau was-was tengok je guest 3+ ni sis. Dan nasihat untuk kita semua, if nak try any product and not sure if the product registered or not. Please check first before buy and use. Kalau product dah famous satu Malaysia, still check jugak tau!!” tulis seorang netizen.

Author

Diyana Rahip

View all posts

View all posts


Peminat Celtic di Scotland bersemangat tunjuk sokongan tidak berbelah bahagi kepada rakyat Palestin

DAVID Faulds, editor di laman web peminat kelab bola sepak Celtic Star berkata pada Jumaat bahawa peminat Celtic bersemangat untuk menunjukkan sokongan mereka yang tidak berbelah bahagi kepada rakyat Palestin.

Faulds memberitahu Anadolu bahawa peminat bersimpati terhadap perjuangan Palestin lebih daripada tempat lain di Scotland.

Katanya, jika pasukan dari Palestin datang untuk bermain di Celtic Park di Glasgow, ia akan menjadi satu peristiwa yang menarik dan itu akan menjadi publisiti yang hebat di seluruh dunia untuk rakyat Palestin.

“Peminat Celtic berada di pihak yang betul dalam sejarah menyokong perjuangan Palestin,” tegas Faulds.

Kumpulan penyokong Celtic mempamerkan bendera Palestin pada perlawanan Liga Juara-Juara UEFA minggu lalu menentang Atletico Madrid, walaupun terdapat rayuan oleh kelab Scotland itu.

Tentera Israel telah meluaskan serangan udara dan darat ke atas Semenanjung Gaza, yang berada di bawah serangan udara tanpa henti sejak serangan mengejut oleh kumpulan pejuang Palestin, Hamas, pada 7 Oktober.

Hampir 10,800 orang terbunuh dalam konflik itu, termasuk sekurang-kurangnya 9,227 rakyat Palestin dan lebih 1,538 warga Israel.

Author

Taufik Asmady Abdul Aziz

View all posts

View all posts


Terbuka Jepun: Pearly Tan tarik diri akibat kecederaan lutut

KUALA LUMPUR: Kecederaan lutut kiri yang dialami pemain beregu wanita negara, memaksa Pearly Tan mengakhiri perjuangannya bersama M Thinaah setakat pusingan kedua Kejohanan Badminton Terbuka Jepun 2022 hari ini.

Walaupun  berjaya mengatasi lawan dari Korea Selatan Baek Ha Na-Lee Yu Lim  21-13 pada set pertama, Juara Sukan Komanwel Birmingham 2022 itu tewas 19-21 pada set kedua.

Selepas ketinggalan 11-16 dalam set penentuan, Pearly mengambil keputusan menarik diri dan dalam tangisan meninggalkan gelanggang di Arena Maruzen Intec, Osaka menggunakan kerusi roda sementara wakil Korea Selatan itu mara ke suku akhir kejohanan.

Sementara itu, hanya tiga wakil Malaysia melepasi pusingan kedua di Terbuka Jepun 2022.

Beregu lelaki profesional Ong Yew Sin-Teo Ee Yi mara ke suku akhir selepas menumpaskan beregu Perancis   Christo Popov-Toma Junior Popov, 21-13, 21-13 dalam masa 33 minit.

Yew Sin-Ee Yi akan berhadapan Choi Sol Gyu-Kim Won Ho dalam suku akhir selepas beregu Korea Selatan itu mengalahkan wakil Indonesia  Leo Rolly Carnando-Daniel Marthin, 21-15, 21-13.

Dua lagi wakil Malaysia, terdiri daripada beregu campuran profesional  Tan Kian Meng-Lai Pei Jing dan beregu campuran negara Hoo Pang Ron-Toh Ee Wei juga layak ke suku akhir.

Kian Meng-Pei Jing yang merupakan pilihan ketujuh kejohanan mengatasi pasangan Taiwan Yang Po-Hsuan-Hu Ling Fang, 14-21, 21-11, 21-15.

Pemenang pingat gangsa Kejohanan Dunia BWF 2022, Wang Yi Lyu-Huang Dong Ping menanti  Kian Meng-Pei Jing dalam pusingan seterusnya selepas pasangan China itu menundukkan Rinov Rivaldy-Pitha Haningtyas Mentari dari Indonesia, 21-13, 21-18.

Tugas berat menanti Pang Ron-Ee Wei  kerana mereka akan menentukan slot ke separuh akhir dengan menentang Jaguh Dunia semasa Zheng Si Wei-Huang Ya Qiong dari China esok.

Pang Ron-Ee Wei menewaskan pasangan Belanda Robin Tabeling-Selena Piek, 29-30, 21-18, 21-11 sementara Si Wei-Ya Qiong menundukkan wakil Thailand, Supak Jomkoh-Supissara Paewsampran, 21-7, 21-11.

Lain-lain Keputusan:

(Nota: Malaysia melainkan dinyatakan)

Beregu Wanita:

Chen Qing Chen-Jia Yi Fan (CHN) mn Vivian Hoo-Lim Chiew Sen 21-16, 21-14

Beregu Campuran:

Yuta Watanabe-Arisa Higashino (JPN) mn Goh Soon Huat-Shevo Lai Jemie 21-13, 21-8

– BERNAMA


Kapal LCS wujud, MINDEF bawa media saksikan sendiri

KUALA LUMPUR: Dakwaan sesetengah pihak yang mengatakan kapal kapal-kapal Littoral Combat Ship (LCS), ‘ghaib’ sama seperti projek terowong Pulau Pinang tidak benar kerana ia masih wujud namun belum siap.

Kementerian Pertahanan (MINDEF) hari ini membawa lebih 20 delegasi media ke Lumut bagi melihat proses pembinaan kapal-kapal LCS.

Ketua Eksekutif Boustead Naval Shipyard Sdn Bhd (BNS), Ir. Azhar Jumaat menjadi ketua yang mengetuai lawatan tersebut dengan membawa rakan media ke gudang peralatan LCS terlebih dahulu.

Dalam masa yang sama, beliau turut memberikan taklimat kepada mereka yang hadir mengenai reka bentuk kapal LCS yang ingin dibina.

Kapal pertama daripada enam Kapal Tempur Pesisir (LCS) diharap dapat disiapkan dalam tempoh satu atau dua tahun lagi untuk diserahkan kepada Tentera Laut Diraja Malaysia (TLDM).

Menteri Kanan Pertahanan, Datuk Seri Hishammuddin Hussein, berkata buat masa ini beliau tidak dapat memberi tempoh sebenar bagi kapal LCS untuk siap sepenuhnya kerana Kabinet memberi tempoh enam bulan kepada kementeriannya untuk memobilisasi usaha menghidupkan semula projek pembinaan kapal berkenaan.

Projek pembinaan LCS adalah perolehan terbesar dalam sejarah MINDEF, dengan kos keseluruhan sebanyak RM9 bilion. Kontrak bagi projek itu bermula pada 2013 dan dijangka siap dalam masa 10 tahun.

Khamis lalu, PAC dalam laporannya menyatakan, kerajaan sudah membayar RM6.083 bilion untuk projek lima kapal LCS kepada BNS yang dilaksanakan secara runding terus namun tiada kapal yang diterima setakat ini.

Pengerusi PAC, Wong Kah Woh, mendedahkan lebihan kos projek LCS berjumlah RM1.4 bilion, dengan RM400 juta digunakan untuk membayar hutang lama daripada projek kapal peronda lama.

Author

Tun Puteh Wanti

View all posts

View all posts


Isham cadang supaya Kabinet kerajaan Anwar tak terlalu kecil

CYBERJAYA: Cadangan supaya PH mengecilkan Kabinet kerajaan baharu pasca Pilihan Raya Umum ke-15 (PRU15) dilihat mempunyai kebaikan dan kekurangannya, kata Ketua Penerangan UMNO, Isham Jalil.

Isham berkata, jika Perdana Menteri, Datuk Seri Anwar Ibrahim ingin mengecilkan Kabinet, mungkin lebih baik dikecilkan daripada 31 kepada 28 menteri.

“Sebabnya begini, saya tahu cadangan mereka kecilkan Kabinet itu adalah untuk mengurangkan kos, tetapi sebenarnya kos dia tak banyak berkurang sebab penjawat awam itu pun dah ada dekat situ, kita tidak tambah jumlah penjawat awam, bangunan pun itulah dia.

“Jadi, yang kita kurangkan mungkin gaji menteri, tetapi gaji menteri cuma RM50,000, kurang satu atau dua menteri, mungkin kita jimat RM50,000, mungkin tak begitu signifikan,” ujarnya.

Mengulas lanjut dari segi tadbir urus, dahulu Isham dalam kerajaan 20 tahun jadi beliau tahu, penggabungan kementerian hanya akan menjadikan kementerian tersebut terlalu besar.

Jelasnya, apabila terlalu besar, masalahnya nanti adalah dari segi pelaksanaan akan menjadi sukar walaupun penjawat awamnya dibayar sama sahaja kerana kesuluruhan proses ini hanya penyusunan semula.

“Dalam undang-undang kita, sama di England, kita ada banyak yang dipanggil ‘secondary legislation’ dengan ‘delegated legislation’ di mana kita gubal akta di Parlimen untuk ‘primary legislation’.

“Tetapi benda itu tidak terperinci jadi banyak kuasa yang diserahkan kepada menteri atas budi bicara di bawah ‘secondary legislation’ dan ‘delegated legislation’.

“Jadi budi bicara menteri ini penting, kalau kita banyak sangat bidang kuasa letak bawah satu menteri disebabkan penggabungan kementerian, maka semak dan imbangnya akan menjadi tak efisien, selepas itu dia akan menjadi terbeban,” katanya.

Apabila kementerian digabungkan jadi budi bicaranya akan menjadi terlalu banyak dan ini tidak bagus untuk tadbir urus kementerian itu, kata Isham lagi.

Isham berkata demikian dalam program Agenda AWANI pada Selasa.

Author

Faridah Amiratul

View all posts

View all posts


Pandelela raih gangsa, ulangi kejayaan 2010

HANGZHOU: Ratu terjun negara, Datuk Pandelela Rinong merangkul pingat gangsa dalam acara 10 meter (m) platform wanita pada Sukan Asia 2022, sebentar tadi.

Pandelela yang tidak bertanding pada temasya Sukan Asia 2018 meraih pungutan mata 280.50 mata selepas lima terjunan.

“Saya sebenarnya kurang sihat, sebab itu terjunan saya pagi ini (pusingan kelayakan) tidak bagus. Saya ambil panadol selepas itu, dan pergi berurut.

“Saya juga ingin berterima kasih kepada rakan sepasukan kerana menyokong saya terutama Nur Dhabitah (Sabri) kerana selepas acara saya bersamanya, saya berasa lebih lega untuk terjun dalam acara ini.

“Olimpik Paris hanya tinggal setahun lagi, saya akan bekerja keras dan cuba melakukan yang terbaik, dan meningkatkan kualiti terjun saya,” kata Pandelela.

Seperti dijangka, China mendominasi kedua-dua pingat emas dan perak.

Juara Olimpik, Quan Hongchan memenangi emas dengan 438.20 mata sementara rakan senegaranya, Chen Yuxi meraih perak menerusi 435.65 mata.

Ini menyaksikan Pandelela, 30, menamatkan penantian 13 tahun negara untuk merangkul pingat dalam acara terbabit.

Malah, dia yang memenangi pingat terakhir bagi acara itu ketika melakukan penampilan sulungnya pada temasya di Guangzhou 2010.

Sebelum ini, Pandelela turut merangkul pingat gangsa dalam acara 10m platform seirama wanita bersama Nur Dhabitah.

Malaysia sudahpun memenangi lima pingat dari acara terjun iaitu satu pingat perak dan empat pingat gangsa setakat ini di Sukan Asia 2022. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Google Pixel 8 dilengkapi AI, kamera dinaik taraf dan sokongan perisian 7 tahun

DI SAMPING Pixel 8 Pro, Google juga memperkenalkan Pixel 8 semasa acara Made By Google mereka. Diposisikan sebagai tawaran mereka yang lebih arus perdana untuk pengguna biasa, ia mendapat beberapa peningkatan secara keseluruhan, dan saiznya yang lebih kecil daripada sebelumnya juga mungkin menjadi pilihan pilihan baharu bagi mereka yang mahukan telefon pintar perdana yang kompak.

Apabila anda mula-mula melihat Pixel 8, anda disambut oleh paparan Actua OLED 6.2 inci — nama baharu Google untuk panel paparannya, dengan Pixel 8 Pro mendapat paparan ‘Super Actua’. Walaupun tanpa awalan ‘Super’, skrin Pixel 8 masih agak baik, dengan resolusi FHD+ dalam nisbah bidang 20:9 untuk kepadatan piksel 428ppi. Ia juga mampu meningkatkan sehingga kadar penyegaran 120Hz, naik daripada panel 90Hz pada Pixel bukan Pro sebelumnya. Paparan ini mampu menghasilkan kecerahan HDR 1,400nit dan kecerahan puncak 2,000nit, dengan sokongan HDR dan nisbah kontras melebihi 1,000,000:1. Peranti ini dilindungi oleh lapisan Corning Gorilla Glass Victus pada kedua-dua bahagian hadapan dan belakang untuk rintangan calar juga.

Sementara itu, Pixel 8 dijana oleh pemproses Google Tensor G3 yang sama yang terdapat dalam Pixel 8 Pro, dipadankan dengan 8GB RAM LPDDR5X dan sehingga 256GB storan UFS 3.1. Walaupun mungkin bukan yang paling berkuasa dari segi prestasi, Google melengkapkan sebanyak mungkin kecerdasan AI dengan Tensor G3. Pixel 8 juga akan mendapat Pembantu Google baharu dengan Bard akhir tahun ini, dengan Google menyepadukan AI generatif ke dalam pembantu peribadinya, membolehkannya melakukan lebih banyak tugas seperti menterjemah bahasa dalam masa sebenar, menjawab panggilan, mencatat nota dan banyak lagi.

Sama juga seperti Pixel 8 Pro, Pixel 8 hadir dengan Android 14 dan akan mendapat sokongan perisian luar biasa tujuh tahun yang sama daripada Google. Ini bermakna Pixel 8 akan mendapat tujuh peningkatan penuh OS Android utama, tujuh tahun kemas kini keselamatan dan tujuh tahun Google Pixel Feature Drops. Ia merupakan satu langkah besar daripada jaminan Google sebelum ini untuk tiga peningkatan OS Android utama dan kemas kini lima tahun yang diterima Pixels pada masa lalu, dan menjadikan Google menduduki tempat teratas dalam kalangan pengeluar telefon pintar utama dari segi sokongan perisian.

Pixel 8 akan didatangkan dengan kamera utama yang dipertingkatkan, dengan lensa 50MP, f/1.68 menampilkan apertur lebih lebar sedikit bersama-sama dengan sensor 1/1.31 inci — sama seperti Pixel 8 Pro. Walau bagaimanapun, kamera tambahan Pixel 8 tidak semewah Pixel 8 Pro, dengan Pixel 8 biasa akan datang dengan lensa ultralebar 12MP, f/2.2 di sebelahnya yang mempunyai medan pandangan yang lebih luas berbanding Pixel 7 pada  kamera bahagian belakang. Pixel 8 tidak mempunyai telefoto dan sensor suhu, walaupun ia mempunyai kamera hadapan 10.5MP f2.2 yang sama seperti Pixel 8 Pro.

Walaupun ia tidak mempunyai beberapa ciri kamera seperti kawalan pro dan Video Boost, Pixel 8 biasa masih boleh berbangga dengan beberapa alatan perisian berkuasa AI baharu untuk menjadikan kameranya yang sudah hebat itu lebih baik. Ciri baharu seperti Best Take yang menggabungkan berbilang syot untuk mencipta yang terbaik, manakala Magic Editor menggunakan AI untuk membetulkan syot selepas anda merakamnya. Sementara itu, Pemadam Ajaib Audio dibina pada fungsi Pemadam Ajaib sebelumnya, kecuali kali ini ia menghilangkan bunyi latar belakang selepas merakam video dengan Pixel 8. Pixel 8 juga mendapat mod Fokus Makro, kali pertama Pixel bukan Pro mempunyai mendapat ciri tersebut.

Ciri-ciri lain yang perlu diperhatikan di sini termasuk bateri 4,575mAh yang dikatakan oleh Google dapat bertahan ‘melebihi 24 jam’, dengan sokongan untuk pengecasan pantas berwayar 27W, pengecasan pantas tanpa wayar 18W dengan Pixel Stand, pengecasan tanpa wayar 12W dengan pengecas Qi dan pengecasan berbalik tanpa wayar. Terdapat juga sensor cap jari dalam paparan bersama pembesar suara stereo, penarafan rintangan habuk dan air IP68 serta sokongan untuk 5G, NFC, WiFi 7 dan Bluetooth 5.3. Berat Pixel 8 hanya 187g, berukuran 8.9mm tebal dan tersedia dalam warna Obsidian, Hazel dan Rose.

Seperti halnya dengan Pixel 8 Pro, Pixel 8 tidak dijual di Malaysia secara rasmi. Negara terdekat yang menjualnya ialah Singapura, yang bermula dari SG$1,099 manakala di Amerika Syarikat, Pixel 8 bermula dari AS$699. – SoyaCincau

Author

Taufik Asmady Abdul Aziz

View all posts

View all posts


Inspektor Sheila didakwa aib kehormatan Lans Koperal, pemuda dan ugut warga emas

Sheila Sharon Steven Kumar, 35, membuat pengakuan tidak bersalah bagi ketiga-tiga pertuduhan  itu selepas pertuduhan terhadapnya dibacakan di hadapan Majistret Nur Hafizah Rajuni dan Majistret Chai Guan Hock.

Di hadapan Majistret Nur Hafizah, wanita itu didakwa menyebut berkenaan pangkat lans koperal dengan cara tidak wajar kepada Lans Koperal Abdul Arif Farhan Abdul Razak dengan maksud untuk mengaibkan kehormatannya di No 8, Jalan SG 1/1, Taman Sri Gombak di sini, pada 1.25 tengah hari, 15 Jun lepas.

Dia dituduh mengikut Seksyen 509 Kanun Keseksaan yang memperuntukkan hukuman penjara maksimum lima tahun atau denda atau kedua-duanya, jika sabit kesalahan.

Timbalan Pendakwa Raya, Anis Farhah Ahmad Hilmi mencadangkan jaminan RM5,000 dengan seorang penjamin, namun peguam M. Manoharan yang mewakili Sheila memohon anak guamnya dikenakan jaminan bon atau jaminan paling rendah dengan alasan dia berkhidmat dengan Polis Diraja Malaysia (PDRM) sejak tujuh tahun lepas dan tertuduh daripada keluarga yang baik.

“Ayah tertuduh hadir sebagai penjamin dan untuk makluman, ayahnya merupakan bekas pegawai polis yang telah berkhidmat di PDRM selama 39 tahun. Anak guam saya hanya mahu mendisiplinkan pengadu,” kata Manoharan.

Di hadapan Majistret Chai, wanita itu didakwa mengugut M. Silverkoomarie, 69, dengan niat untuk mendatangkan kegentaran kepada wanita warga emas itu pada 12 tengah hari di tempat dan tarikh sama, mengikut Seksyen 506 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.

Pegawai polis wanita itu juga didakwa menghina kesopanan seorang lelaki, P. Taneswaran, 31, dengan berkata “you tengok badan you, gemuk, botak dan badak sumbu” di lokasi dan tarikh sama, pada 1 tengah hari.

Dia dakwa mengikut Seksyen 509 Kanun Keseksaan.

Prosiding dikendalikan Timbalan Pendakwa Raya Wan Nur Iman Wan Ahmad Afzal.

Mahkamah membenarkan tertuduh diikat jamin RM5,000 dengan seorang penjamin bagi ketiga-tiga pertuduhan dan menetapkan 7 Ogos ini untuk sebutan semula kes. – BERNAMA


RUU Larangan Tukar Parti: Jabatan Peguam Negara dapatkan perkenan Agong

KUALA LUMPUR: Jabatan Peguam Negara akan menjalankan proses untuk mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah susulan Rang Undang-undang Perlembagaan (Pindaan) No. 3 2022 Pindaan mengenai peruntukan Larangan Ahli Parlimen Bertukar Parti yang telah diluluskan di Parlimen.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar dalam kenyataan pada Rabu berkata, ia selaras dengan Perkara 66 Perlembagaan Persekutuan.

Beliau berkata perintah kuat kuasa tarikh peruntukan tersebut juga akan dikemukakan kepada Yang di-Pertuan Agong untuk menetapkan tarikh kuat kuasa mengikut Fasal 1 Rang Undang-undang tersebut.

“Setelah mendapat perkenan Yang di-Pertuan Agong, Perdana Menteri Datuk Seri Ismail Sabri Yaakob akan membuat pemakluman melalui surat kepada semua Menteri Besar dan Ketua Menteri untuk mengesyorkan kepada semua negeri mengenai pindaan terhadap Jadual Kelapan Perlembagaan Persekutuan yang membolehkan semua Dewan Undangan Negeri meminda Perlembagaan Negeri masing-masing dengan memasukkan peruntukan larangan bertukar parti agar selaras dengan Jadual Kelapan Perlembagaan Persekutuan sebagaimana yang diluluskan di Dewan Rakyat dan Dewan Negara,” katanya.

Wan Junaidi berkata pindaan terhadap Perlembagaan Negeri itu adalah untuk penyeragaman dengan undang-undang Persekutuan di bawah Perkara 71 Perlembagaan Persekutuan.

“Kerajaan Persekutuan berharap agar semua negeri menerima pakai cadangan peruntukan ini supaya kestabilan politik dapat dikekalkan dan penyeragaman sistem boleh dicapai bukan sahaja di peringkat Persekutuan bahkan di peringkat negeri,” katanya.

Pada 28 Julai lepas, pindaan Rang Undang-undang Perlembagaan bagi mewujudkan peruntukan larangan Ahli Parlimen bertukar parti telah diluluskan dengan mendapat sokongan lebih dua pertiga ahli dewan di Dewan Rakyat.

Semalam, rang undang-undang berkenaan turut diluluskan di Dewan Negara selepas memperoleh  sokongan 52 daripada 60 senator selepas dua kali undi belah bahagian dilakukan, iaitu lebih dua pertiga persetujuan Ahli Dewan Negara. – BERNAMA


Piala Malaysia: Selangor mara ke final bertemu JDT

KUALA NERUS: Selangor FC berjaya mara ke perlawanan akhir Piala Malaysia dengan keputusan agregat 3-2 selepas menewaskan Terengganu FC (TFC) 1-0 dalam aksi separuh akhir kedua penuh dramatik di Stadium Sultan Mizan Zainal Abidin (SSMZA) di sini, malam tadi.

Selangor FC akan bertemu Johor Darul Ta’zim (JDT) di pentas final.

Pada babak pertama perlawanan menyaksikan dominasi oleh tuan rumah yang terlebih dahulu melakukan percubaan menerusi kapten pasukannya, Kipre Tchetche pada minit ke-12.

Bagaimanapun, percubaan tersebut gagal membuahkan hasil apabila rembatan Tchetce sedikit melepasi palang.

Pasukan pelawat tanpa berlengah terus melakukan serangan balas dan turut memperoleh peluang pada minit ke-13, sayangnya rembatan Herlison Caion hasil hantaran Htet Aung tersasar ke sebelah kiri gawang.

Pada minit ke-22, skuad Penyu beroleh satu lagi peluang, namun rembatan dari luar kotak penalti Manuel Ott tersasar ke sebelah kanan gawang gol.

Bagaimanapun, asakan  bertali arus oleh pasukan tuan rumah akhirnya berjaya merobohkan tembok pertahanan skuad The Red Giants, sekali gus menceriakan lebih 33,000 penyokong tuan rumah.

Tchetche berhasil membolosi gawang lawan selepas menyudahkan hantaran silang Mohamad Faisal Abdul Halim pada minit ke-35.

Berbekalkan momentum sedia ada, Mohamad Faisal kemudian menguji ketahanan penjaga gol Selangor, Mohd Khairulazhan Mohd Khalid selang seminit kemudian namun tindakan spontannya berjaya menepis sepakan padu pemain tersebut.

Bersambung babak kedua, skuad Penyu yang mengatur semula gerakan hampir menambah jaringan pada minit ke-56, namun gol kedua yang dijaringkan Tchetche dibatalkan berikutan ofsaid.

Ketinggalan 0-1, Selangor selaku juara 33 kali bangkit menggandakan asakan dan hampir mencipta jaringan pada minit ke-66, namun rembatan kapten pasukan, Brendan Gan sedikit tersasar melewati gawang.

Terengganu yang terdesak untuk mendapatkan satu gol tambahan melakukan asakan demi asakan, namun gagal hingga memasuki tambahan masa tujuh minit bagi masa kecederaan sehingga keputusan kekal dengan Selangor menang secara agregat.

Kali terakhir skuad The Red Giants mara ke peringkat akhir Piala Malaysia ialah pada 2016 apabila tewas bertemu Kedah. – BERNAMA


USM, Mindray bangunkan program latihan berkaitan ultrasound

CYBERJAYA: Universiti Sains Malaysia (USM) bekerjasama dengan sebuah syarikat yang berpusat di China, Mindray membangunkan program Mindray Sonoschool bagi memberi latihan pengajaran dan pembelajaran berkaitan ultrasound.

Pengarah Kampus Kesihatan USM, Profesor Dr. Shaharum Shamsuddin berkata, dalam kerjasama itu, Mindray turut menyumbangkan hampir RM1 juta untuk pelaksanaan program tersebut di USM, Kubang Kerian, Kelantan.

Maklumnya,sumbangan itu membabitkan empat buah mesin ultrasound bagi tujuan pembelajaran dan pengajaran termasuk membaik pulih bilik ultrasound di Jabatan Perubatan Kecemasan USM.

“Mindray Sonoschool dibangunkan untuk membantu pelajar Program Doktor Perubatan, Sarjana Perubatan dan subkepakaran memasuki era baharu pembelajaran berkaitan ultrasound seiring perkembangan teknologi terkini.

“Pelaksanaan itu juga dapat membantu menjadikan amalan pendidikan jarak jauh dalam perubatan memandangkan teknologi yang digunakan dapat dilihat secara dalam talian yang lebih cepat dan tepat,” katanya seperti dilapor Utusan.

Beliau berkata demiki pada sidang akhbar selepas Majlis Perasmian USM – Mindray Sonoschool di Auditorium Jabatan Kecemasan USM, Kelantan pada Ahad.

Hadir sama, Pengarah Pergurusan Antarabangsa Mindray, Kurt Xie dan Dekan Pusat Pengajian Sains Perubatan, Profesor Dr. Abdul Razak Sulaiman.

Dr. Shaharum memaklumkan, USM juga menjadi perintis dalam memperkenalkan kurikulum berstruktur untuk Point Of Care Ultrasound (POCUS) bagi memastikan kemahiran pemeriksaan ultrasound dalam kalangan pakar dan pegawai perubatan berada pada tahap kompetensi yang optimum.

Menurutnya, sehingga kini, USM telah melatih hampir 300 pelajar Sarjana Perubatan (Perubatan Kecemasan) yang mempunyai kemahiran dalam bidang POCUS.

“Bermula tahun ini, USM mengorak langkah dengan memperkenalkan POCUS sebagai sebahagian daripada sukatan pelajaran. USM juga menjadi universiti pertama dalam negara ininyang melaksanakan sukatan pelajaran tersebut.

“Selain itu, pasukan POCUS USM turut melancarkan buku POCUS pertama yang menyediakan panduan komprehensif bagi pakar dan pegawai perubatan menggunakan mesin ultrasound.

“Golongan tersebut menjalankan proses ultrasound di tempat pesakit berada atau point of care dan mendapatkan diagnosis selain rawatan lebih tepat,” katanya.

Author

Diyana Rahip

View all posts

View all posts